text:
Ye ti manda 11
E yeke gue ka na akota bungbi ngbanga ti nyen?
Ndali ti nyen lê ti azo so kue ayeke na ngia tongaso? A yeke ndali ti so ala yeke na mbeni oko ti akota bungbi ti e la. Tongana ti so Nzapa ahunda ândö na awakua ti lo ti bungbi fani ota na yâ ti ngu oko, a nzere ka na e mingi ti bungbi oko tongaso nga (Deutéronome 16:16). Ngu oko oko, e yeke sara ka akota bungbi ota: kota bungbi ti lango oko, kota bungbi ti circonscription so aninga lango use nga na kota bungbi ti district so aninga lango ota. Aye ti nzoni wa e yeke wara ka na akota bungbi so?
Abungbi ni ayeke kpengba songo ti e na aita ti e ti yingo. Legeoko tongana ti so lani a nzere na azo ti Israël ti gonda Jéhovah “na yâ [ti] bungbi ti azo”, e nga kue a nzere na e ti bungbi oko ti voro lo na angoi tongaso (Psaume 26:12; 111:1). Abungbi ni so azi lege na e ti wara tere na aTémoin ti ambeni congrégation nde wala même na ala ti ambeni kodoro nde. Na ngoi ti wungo tere, e yeke te kobe ndo oko na place ti kota bungbi ni, na ye so asara si zo abâ tere ti lo dä nzoni (Kusala 2:42). Kâ e yeke bâ na lê ti e wani ndoye so abungbi “sewa ti e ti aita” na yâ ti dunia kue.—1 Pierre 2:17.
Abungbi ni asara si e maï na lege ti yingo. Azo ti Israël awara nga lani aye ti nzoni ngbanga ti so a zi nda ti Mbeti ti Nzapa na ala nzoni si ala “hinga nda ti tënë” ni (Néhémie 8:8, 12). E nga kue afango ye so e yeke wara na ngoi ti akota bungbi ti e ni anzere na e mingi. Akapa ni oko na oko aluti na ndo ti mbeni versê so ayeke mama-tene ni. Na lege ti apendere diskur, so ambeni ayeke na ambage mingi, nga na lege ti adémonstration, e manda tongana nyen ti sara ye so Nzapa aye. E yeke mä nga ka atapande ti ambeni Chrétien so agbu ngangu na yâ ti akpale so ala wara na ngoi ti nda ni so. Atapande tongaso akpengba ka e mingi. Na akota bungbi ti district, a yeke sara ka adrame, wala asenete, ti fa ambeni ye so asi ândö so Bible asara tënë ni, na adrame ni so afa na e aye so e lingbi ti manda dä. Na ngoi ti akota bungbi ni, a yeke batize ka azo so aye ti fa na lê ti azo kue so ala mû tere ti ala na Nzapa awe.
Ngbanga ti nyen akota bungbi ayeke ka angoi so azo kue ayeke na ngia?
Aye ti nzoni wa mo lingbi ti wara na guengo na mbeni kota bungbi?


c: text/html

text:
Ndjoni da ti nzapa na ya jesus
Ndjoni da ti nzapa na ya jesus (Véritable Jésus Église) a yéké da ti znapa so lèkérè na beijing na kodro séssé ti chine na ngou 1917. Lasso ,mon wara 2,5 million tia wama bè so a yéké na ya ti da ti znapa so na 45 kodro ti ndoti ti séssé koué.Da ti znapa so a kè pentecotiste so à yéké mbangué ti da ti znapa na ya jesus so a sigui na ya tia tango so. Da ti nzapa a fa tènè ti nzapa na bia gospel na ya tia kodro koué avant kiri gnon ti Jesus. Da ti znapa so a manabè na balako tènè so ayèkè :
- Ingo vourou
- Baptême
- Soukoura ngon guérè
- Communion na ya ingo
- Lango ti sabbat
- Jésuis Christ: Jésuis Christ, iri so a ga fini, lo kwi na kéké ti croix tènè ti a pécheurs, lo zingon na lango ota na péko ti kwa et lo sou na ndouzou. Lo yéké sauveur ti a zo, zo so a lèkèrè séssé na ndouzou, oko nzapa.
- Mbéti ti nzapa: Mbéti ti nzapa, na ya ni mgbéré na fini testament , so ayékè tènè ti yanga ti nzapa a kié ta tènè a yèkè tonga na mbéti ti guigui ti wamabê.
- Salut: Nzapa la mou fini na grace. A wamabê a doit ti bando gui na bangué ti ingo vourou si a la yo iri ti nzapa na ndouzou si a la yé gugui kwè.
- Da ti znapa
- Tango ti jugement

robotstxt: allowed

filter: keep


text:
CHAPITRE USE
Bible: mbeni buku so alondo na Nzapa
Na yâ alege wa Bible ayeke nde na tanga ti abuku kue?
Tongana nyen Bible alingbi ti mû maboko na mo ti hon ndo ti akpale ti mo?
Ngbanga ti nyen mo lingbi ti zia bê ti mo na aprophétie so a sû ni na yâ Bible?
MO DABE ti mo na mbeni lâ so mbeni kota kamarade ti mo amû na mo mbeni pendere ye na matabisi? Peut-être, ye so anzere lani na mo mingi, me nga a ndu bê ti mo ngangu, teti tongana mo wara mbeni matabisi, a yeke fa na mo mbeni ye ti nzoni na ndo lo so amû ni na mo: a fa so, ti lo, dutingo kamarade na mo agbu bê ti lo ngangu mingi. Kite ayeke pëpe so mo kiri lani singila na lo teti matabisi so lo mû na mo na bê ti lo kue.
2 Bible ayeke mbeni matabisi so alondo na Nzapa, na a yeke mbeni ye so biani e lingbi ti kiri singila ngbanga ni. A lingbi ti wara mara ti buku tongaso pëpe. Aye so lo fa ayeke aye so e lingbi ande oko pëpe ti hinga tënë na ndo ni na mbeni ndo nde. Na tapande, lo fa tënë na e na ndo lekengo ayayu na atongoro ni, lekengo sese nga lekengo kozo koli na kozo wali. Na yâ Bible, a yeke wara akpengba-ndia so zo alingbi ti dë kite na ni pëpe, so ayeke mû maboko na e ti hon ndo ti akpale nga na agingo bê ti fadeso. Bible afa tongana nyen Nzapa ayeke sala ande si aye so lo leke na bê ti lo ti sala aga tâ tënë na ti sala si aye akiri aga nzoni na ndo ti sese. Biani, Bible ayeke mbeni pendere matabisi so azia ngia na bê ti zo!
3 Bible ayeke nga mbeni matabisi so andu bê ti zo ngangu, teti a yeke fa mbeni ye na ndo Lo so amû ni, so ti tene Jéhovah Nzapa. Gi so lo mû mara ti buku tongaso na e afa so lo ye si e wara lege ti hinga lo nzoni. Biani, Bible alingbi ti mû maboko na e ti ga ndulu na Jéhovah.
4 Tongana mo yeke na mbeni Bible, zia na li ti mo so gi mo oko la mo yeke na ni pëpe. Wungo ti ayanga ti kodoro kue so a sû na Bible (atâa a yeke gi ambeni buku ti Bible ni wala ni kue si a sû pekoni) ahon 2 300. Ye so asala si tongana a mû azo 100 na ndo lê sese, azo ahon 90 si ayeke na ni. Ti bâ wungo ti aBible kue so a yeke kangbi ni ngu oko oko, a yeke mo bâ mo tene aBible ahon kutu oko si a yeke kangbi ni yenga na yenga. Tongana a diko wungo ti aBible kue so a kangbi ni, atâa a yeke gi ambeni buku ti yâ ni si a sû pekoni na mbeni yanga nde wala Bible ni kue, a yeke ngbundangbu mingi. Biani, mbeni mara ti buku tongana Bible so ayeke pëpe.
5 Na ndo ni, Bible “alondo na yanga ti Nzapa”. (2 Timothée 3:16). Na lege wa? Bible ni mveni akiri tënë: “Azo asala tënë so alondo na Nzapa tongana Yingo Vulu ahon na ala.” (2 Pierre 1:21). Ti mû gi mbeni tapande: mbeni koli so aga mbakoro awe alingbi ti hunda na mbeni molenge ti lo ti koli ti sû mbeni mbeti teti lo ti tokua ni na mbeni zo. Lo yeke tene tënë, na molenge-koli so ayeke sû atënë ni na mbeti. Atënë ti yâ ni ayeke duti ande atënë ti mbakoro-koli so. Tongana a tokua mbeti ni si a si na zo ni, lo yeke tene so mbakoro-koli so la atokua mbeti ni na lo, me pëpe molenge ti lo ti koli ni. Legeoko nga, atënë so ayeke na yâ Bible alondo na Nzapa, me pëpe na azo so asû ni. Ni la, Bible kue ayeke biani “Tënë ti Nzapa”.—1 aThessalonicien 2:13.
TËNË TI YÂ NI KUE AGUE GI OKO NA AYEKE TÂ TËNË
6 A hunda lani ngu 1 600 na ndo ni ti sû Bible. Ala so asû Bible ni aduti lani na fini na angoi nde nde, na akusala so ala yeke sala na yâ gigi ti ala ayeke nga lani nde nde. Ambeni ayeke azo ti fango yaka, ambeni azo ti gbungo susu na ambeni nga ayeke aberger, aprophète, ajuge na agbia. Luc so asû mbeni Évangile ayeke lani mbeni wanganga. Atâa so akua ti ala ayeke lani nde nde, atënë ti ala so a sû na Bible ague gi oko, ti londo na kozo buku ni ti si na nda ni.*
7 Kozo buku so ayeke na yâ ti Bible afa na e tongana nyen akpale ti azo abâ gigi. Ndangba buku ni afa so fade sese kue ayeke ga paradis wala mbeni pendere yaka. Abuku ti yâ ni kue afa peko ti aye so asi na so aninga angu mingi, na lo mû lege na e ti hinga ye so Nzapa aleke ti sala nga tongana nyen a yeke ga tâ tënë. Biani, lege so atënë ti yâ ti Bible kue ague gi oko ayeke ye ti dongo bê; me a yeke ye so zo aku tele ti lo na ni teti mbeni buku so alondo na Nzapa.
8 Bible afa gi tâ tënë tongana lo ndu tënë ti senda-ye. Lo fa même na gigi ambeni tënë so ndara ni ague na li ni mingi ahon aye so azo ahinga na ngoi ni kâ. Na tapande, buku ti Lévitique amû andia teti azo ti Israël ti giriri na ndo ziango mbeni zo lo oko na mbeni ndo nde tongana lo yeke na kobela so alingbi ti gbu amba ti lo. Lo mû nga andia na ndo dutingo na saleté pëpe. A mû lani andia so kue na mbeni ngoi so amara so angoro Israël ahinga ye oko pëpe na ndo aye so. Na mbeni ngoi so azo ayeke na bango ndo kirikiri na ndo ye so sese akpa ni, Bible afa so sese ayeke tongana mbeni cercle, so ti tene lo kpa ballon (Esaïe 40:22). Bible atene nga tâ tënë tongana lo tene so a “kanga sese na nduzu na ye pëpe.” (Job 26:7). Tâ tënë, Bible ayeke pëpe mbeni buku ti senda-ye. Ye oko, tongana lo ndu tënë ti senda-ye, ye so lo fa na ndo ni ayeke gi tâ tënë. Na a yeke na lege ni, teti lo yeke mbeni buku so alondo na Nzapa!
9 Na ndo atënë ti mbaï, Bible ayeke fa nga aye so ayeke tâ tënë na so zo alingbi ti duti na kite dä pëpe. Atondo so lo yeke mû ayeke fa ye polele. Atondo ni ayeke fa iri ti azo oko oko so lo sala tënë ti ala, me nga iri ti akotara ti azo ni so.# Nde na awasungo mbaï ti sese, so fani mingi tongana azo ti ala atï na gbe ti awato, ala yeke sala tënë na ndo ni pëpe, awasungo Bible ayeke fa ti ala ye polele, même tongana a yeke ti fa awokongo ti ala mveni wala ti mara so ala yeke dä. Na tapande, na yâ mbeti ti Nombre, Moïse so asû buku ni ayeda so lo sala lani mbeni kota faute, na ngbanga ti faute so, Nzapa azingo na lo ngangu (Nombre 20:2-12). Ti wara atondo tongaso giriri, so awasungo ni afa awokongo ti ala polele, ayeke tâ ngangu mingi. Me Bible afa ti lo aye polele ngbanga ti so a yeke buku so alondo na Nzapa.
MBENI BUKU SO NDARA NI ANGBÂ NA NGANGU
10 Teti so Bible alondo na Nzapa, “a yeke nzoni ti fa nda ti tënë, ti zingo na zo, ti kiri zo na lege ni”. (2 Timothée 3:16). Biani, Bible ayeke mbeni buku so atënë ti yâ ni angbâ lakue na ngangu. Gbungo nda ti ye so lo fa na ndo asalango ye ti zo alï mingi. Na a yeke na lege ni so ye ni ayeke tongaso teti Mveni ti buku ni, Jéhovah Nzapa, ayeke Wasalango ye kue! Lo hinga atënë so ayeke na yâ li ti e nga so ayeke na gbe ti bê ti e nzoni mingi ahon e mveni. Na ndo ni, Jéhovah ahinga ye so e yeke na bezoin ni ti wara tâ ngia. Lo hinga nga asalango ye wa a lingbi e kpe ni.
11 Bâ diskur so Jésus amû lani na ndo Hoto, so a sû ni na Matthieu chapitre 5 ti si na 7. Na yâ kpengba fango ye ti lo so, Jésus asala tënë na ndo ti aye mingi. Na tapande, lo fa tongana nyen ti wara tâ ngia, ti leke tënë, ti sambela nga ti wara nzoni bango ndo na ndo aye ti mitele. Atënë ti Jésus angbâ lakue na ngangu laso tongana ti so ala yeke na ngoi so lo tene ni giriri.
12 Ambeni kpengba-ndia ti Bible andu tënë ti sewa, ti lege so zo ayeke sala akua ti lo nga songo so azo ayeke na ni na amba ti ala. Akpengba-ndia ti Bible abâ azo kue, na awango ti yâ ni ayeke lakue teti nzoni ti e. Ndara ti Bible asigigi na yâ ndulu tënë so Nzapa atene ge na lege ti prophète Esaïe: “Mbi yeke L’Eternel Nzapa ti mo, Lo so awa mo si mo ga nzoni.”—Esaïe 48:17.
MBENI BUKU TI PROPHÉTIE
13 A yeke wara na yâ Bible gbâ ti aprophétie, na mingi ti aprophétie so aga tâ tënë awe. Zia e bâ mbeni prophétie ni oko. Na lege ti prophète Esaïe so ayeke lani na fini a sala ngu 2 700 tongaso, Jéhovah atene so fade a yeke futi gbata ti Babylone (Esaïe 13:19; 14:22, 23). A mû ambeni nzene nzene tënë ti fa mbilimbili tongana nyen ye so ayeke si ande. A fa so aturugu so ayeke ga ti mû Babylone ayeke sala si bale so angoro gbata ni ahule, na fade ala yeke mû gbata ni sân ti tiri bira. Me a yeke ngbâ gi ge pëpe. Prophétie ti Esaïe ague juska ti fa iri ti gbia so ayeke mû ande Babylone: iri ti lo ayeke Cyrus.—Esaïe 44:27-45:2.
14 Ngu 200 na pekoni, na bï ti lango 5 ti si na 6 ti nze ti octobre, ngu 539 kozoni na ngoi ti e, ambeni turugu aga ase kando ndulu na Babylone. Zo wa ayeke na li ti aturugu so? Mbeni gbia ti Perse so iri ti lo ayeke Cyrus. Na lege so, a leke aye kue ti tene mbeni prophétie so adö bê aga tâ tënë. Me tongana ti so prophétie ni atene, fade aturugu ti Cyrus ayeke mû ande Babylone sân ti sala bira?
15 Na bï ni so, azo ti kodoro ti Babylone ayeke na yâ ti matanga, na ala bâ ti ala lani so mbeni ye alingbi pëpe ti si na ala na ndo so ala yeke dä teti so angbongboro mur angoro tele ti gbata ni kue. Me na oko ngoi ni so ala yeke sala matanga, Cyrus awara kode ti zi mbeni lege ti ngu, si angu ti bale so asua na yâ gbata ti Babylone ni ahon dä. Kete na pekoni, angu ti bale ni akiri na gbe ni si amû lege na aturugu ni ti fâ ni ti ga ndulu na amur ti gbata ni. Me fade aturugu ti Cyrus ni ayeke sala tongana nyen ti hon amur ti Babylone na ti lï? Ye ti ndima asi lani na bï so: azo ti Babylone abi bê ti ala pëpe ti kanga ayanga ti gbata ni, a sala si a ngbâ na zingo ni!
16 Na ndo Babylone, a mû nga tënë so: “Fade awakodoro aduti dä lâ oko pëpe, na fade azo asala kodoro dä mbeni pëpe, a to nda ni na awagame ti lâ ni kâ juska na awagame kue. Fade a-Arabe ayä tente ti ala dä pëpe; na fade aberger asala si akundu ti ala alango dä pëpe.” (Esaïe 13:20). Prophétie so afa gi pëpe tënë ti tingo ti gbata ni na maboko ti awato. Lo fa nga so fade zo ayeke lango mbeni pëpe na ndo sese ni teti lakue. Kite ayeke pëpe na ndo gango tâ tënë ti prophétie so: na kodoro ti Iraq, tongana mo tambela kilomètre 80 na mbage ti mbongo ti Bagdad, mo yeke wara ndo so gbata ti Babylone aluti dä giriri; laso, zo oko alango dä pëpe. Ye so afa gango tâ tënë ti ye so Jéhovah atene na lege ti prophète Esaïe: “Fade Mbi sukula ndo ni na balëe ti futi ndo.”—Esaïe 14:22, 23.%
17 Biani, so e bâ tongana nyen Bible ayeke mbeni buku so a lingbi ti dë kite pëpe na aprophétie ti yâ ni akpengba mabe ti e. A yeke ye so mo bâ ni nga, teti tongana Jéhovah Nzapa asala lani si azendo ti lo ti giriri aga tâ tënë, e yeke na anda ti tënë kue ti mä na bê so biani fade zendo so lo mû ti sala si sese aga paradis ayeke ga nga tâ tënë (Nombre 23:19). Biani, e yeke na “beku ti fini ti lakue lakue, so Nzapa, Lo so alingbi sala mvene pëpe, azê giriri kozoni ngoi kue”.—Tite 1:2.^
“TËNË TI NZAPA AYEKE NA FINI”
18 Tongana e bâ tënë ti yâ ti chapitre so, a yeke polele so a lingbi pëpe ti wara mbeni mara ti buku tongana Bible so. Ye oko, a yeke gi pëpe atënë ti yâ ni so ague gi oko, tâ tënë ti aye so lo fa na ndo senda-ye na mbaï wala ndara ti lo so angbâ lakue na ngangu nga aprophétie ti lo so zo azia bê kue na ni si ayä buku so na nduzu. Bazengele Paul asû na mbeti: “Tënë ti Nzapa ayeke na fini, na a yeke na ngangu ti sala ye, a za ahon épée kue ti yanga use, na a kpo si a kangbi âme na yingo, na a kangbi kutu na mafuta ti bio, na a fa nda ti bibe na a fa nda ti ye so bê aye.”—aHébreu 4:12.
19 Ti diko lakue “Tënë” ti Nzapa so ayeke na yâ ti Bible alingbi ti gbian fini ti e. A lingbi ti mû maboko na e ti bâ yâ ti asalango ye ti e nzoni mingi ahon ti kozo. E lingbi peut-être ti tene so e ye Nzapa, me lege so e yeke sala ye na gbele afango ye so alondo na Mbeti ti lo, Bible, ayeke fa ande na gigi atâ bibe so e yeke na ni, na même atâ ye so bê ti e aye.
20 Bible ayeke biani mbeni buku so alondo na Nzapa. A yeke mbeni buku so a sala ni ti tene zo adiko ni, amanda ni na aye ni na bê ti lo. Fa bê ti kiri singila ti mo teti matabisi ti Nzapa so na ngbango lakue ti diko tënë ti yâ ni. Tongana mo sala tongaso, biani fade mo yeke gbu nda ti aye so Nzapa aleke ti sala teti azo pendere mingi. Fade chapitre so aga na peko ayeke fa ye so Nzapa aleke ti sala teti azo nga tongana nyen lo yeke sala ni
YE SO BIBLE AFA
- Bible ayeke tënë ti yanga ti Nzapa, tongaso ye so lo fa ayeke gi tâ tënë, na zo ayeke na kite na ndo ni pëpe.—2 Timothée 3:16.
- Atënë so a wara na yâ Bible angbâ lakue na ngangu ti tene zo asala na kusala na yâ fini ti lo ti lâ oko oko.—Esaïe 48:17.
- Azendo ti Nzapa so a wara na yâ Bible alingbi gi ti ga tâ tënë.—Nombre 23:19.
* Atâa so ambeni zo atene so na yâ Bible ambeni tënë ni ayeke nde na ti ambeni, mara ti atënë ti azo so aluti pëpe. Bâ chapitre 7 ti buku Bible: A Yeke Tene ti Nzapa Wala ti Azo?, so aTémoin ti Jéhovah asigigi na ni.
# Na tapande, bâ anzene nzene ye so Bible afa na ndo molongo ti akotara ti Jésus, so a wara ni na Luc 3:23-38.
% Ti hinga ambeni tënë na ndo ni so andu aprophétie ti Bible, bâ lembeti 27-29 ti brochure Un livre pour tous, so aTémoin ti Jéhovah asigigi na ni.
^ Futingo ti Babylone ayeke gi mbeni tapande oko ti aprophétie ti Bible so aga tâ tënë. Ambeni tapande ni andu futingo ti gbata ti Tyr na ti Ninive (Ezéchiel 26:1-5; Sophonie 2:13-15). Nga, prophétie ti Daniel afa tënë ti molongo ti akota ngangu ti komande so ayeke bâ gigi na peko ti tele tongana Babylone atï ande. Na popo ni, a yeke wara kodoro-togbia ti aMède na aPerse nga kodoro ti Grèce (Daniel 8:5-7, 20-22). Bâ mbage Ambeni tënë na ndo ni ti wara atënë na ndo ti gbâ ti aprophétie so a mû na ndo Messie na so aga tâ tënë na ndo Jésus Christ.
Ahundango tënë
1, 2. Na yâ alege wa Bible ayeke mbeni matabisi so Nzapa amû na so azia ngia na bê ti zo?
3. So Jéhovah amû na e Bible afa na e nyen na ndo ti Lo? Na ngbanga ti nyen ye so lo sala so andu bê ti e ngangu?
4. Ye nyen apika bê ti mo na ndo tënë ti aBible so a kangbi ni?
5. Na lege wa Bible “alondo na yanga ti Nzapa”?
6, 7. Ngbanga ti nyen a yeke tâ ye ti dongo bê ti bâ so atënë ti yâ ti Bible kue ague gi oko?
8. Mû ambeni tapande so afa so tongana Bible andu mbeni tënë ti senda-ye, lo yeke tene gi tâ tënë.
9. (a) Fa aye so amû lege ti bâ so tongana lo ndu tënë ti mbaï, Bible ayeke fa gi tâ tënë so zo ayeke na kite dä pëpe. (b) So awasungo Bible agbanzi tele ti ala pëpe ti fa polele aye so asi afa nyen na ndo Bible?
10. Ngbanga ti nyen a yeke na lege ni tongana atënë ti yâ ti Bible angbâ na ngangu juska laso?
11, 12. (a) Atënë wa Jésus afa ye na ndo ni na yâ diskur ti lo na ndo Hoto? (b) Fa ambeni tënë ni nde so angbâ lakue na ngangu na so Bible afa. Ngbanga ti nyen awango ti yâ ni angbâ lakue na ngangu, même laso?
13. Jéhovah apusu prophète Esaïe ti sû anzene nzene tënë wa na ndo Babylone?
14, 15. Tongana nyen ambeni nzene nzene ye so prophétie ti Esaïe afa na ndo tingo ti Babylone aga tâ tënë?
16. (a) Esaïe atene nyen na ndo ye so ayeke si ande na nda ni na Babylone? (b) Tongana nyen prophétie ti Esaïe so atene zo akiri ti lango mbeni pëpe na sese ti Babylone aga lani tâ tënë?
17. Na lege wa gango tâ tënë ti aprophétie ti Bible akpengba mabe ti e?
18. Kpengba tënë wa bazengele Paul amû na ndo “Tënë ti Nzapa”?
19, 20. (a) Tongana nyen Bible alingbi ti mû maboko na mo ti bâ yâ ti asalango ye ti mo mveni nzoni? (b) Teti so Bible ayeke matabisi so alondo na Nzapa na so a wara mara ni tongaso pëpe, tongana nyen mo lingbi ti fa singila ti mo ndali ni?


text:
CHAPITRE BALE-OKO NA MIOMBE
Tënë ti batême na songo ti mo na Nzapa
Tongana mbeni zo aye ti wara batême tongana Chrétien, a yeke batize lo tongana nyen?
Aye wa a lingbi mo sala ni kozo ti lingbi na batême?
Zo ayeke mû tele ti lo na Nzapa na lege wa?
Kota nda ti tënë so ayeke pusu e ti wara batême ayeke nyen?
NA NGOI ti abazengele lani, mbeni Chrétien so iri ti lo ayeke Philippe amû ngoi ti lo ti fa na mbeni kota zo ti Ethiopie so Jésus la ayeke Messie so a fa tënë ti lo na zendo. Tënë so a fa na kota zo so na yâ Mbeti ti Nzapa andu bê ti lo ngangu, si lo yeda ti sala mbeni ye. A si na mbeni place, koli ti Ethiopie so atene na Philippe: “Bâ, ngu ayeke, ye nyen akanga lege na mbi ti wara batême?” Na lege so, lo fa so lo ye lani ti wara batême.—Kusala 8:26-36.
2 Tongana mo wara lege awe ti manda nzoni akozo chapitre ti buku so na tele ti aTémoin ti Jéhovah, bê ti mo alingbi ti pusu mo ti tene: ‘Nyen la akanga lege na mbi ti wara batême?’ Juska fadeso, mo manda aye na ndo zendo so Bible afa ni ti fini ti lakue lakue na yâ Paradis (Luc 23:43; Apocalypse 21:3, 4). Mo manda nga so azo so akui ahinga ye oko pëpe me beku ayeke dä ti tene ala kiri na fini (Zo-ti-fa-tene 9:5; Jean 5:28, 29). Peut-être mo yeke ga na abungbi ti aTémoin ti Jéhovah a ninga kete awe, na mo bâ na lê ti mo tongana nyen ala yeke fa na yâ fini ti ala tâ lege so a lingbi a voro Nzapa (Jean 13:35). Na kota ye ni ahon kue ayeke so peut-être mo to nda ti lë songo na Jéhovah Nzapa awe.
3 Na lege wa mo lingbi ti fa so mo ye ti sala na Nzapa? Jésus atene na adisciple ti lo: ‘I gue, i fa tënë na amara kue si ala ga adisciple, i batize ala.’ (Matthieu 28:19). Jésus mveni azia tapande na lege so: lo nga kue a batize lo na ngu. A mû gi ngu ni a tuku na tele ti lo wala na li ti lo pëpe (Matthieu 3:16). Tënë “batize” alondo na mbeni tënë ti yanga ti Grec so aye ti tene “yôro kue na ngu”. Tongaso, ti batize mbeni zo si lo ga Chrétien aye ti tene ti yôro lo kue na ngu.
4 Azo kue so aye ti sala songo na Jéhovah Nzapa, a yeke hunda na ala ti wara batême. Batême ni ayeke fa na lê ti azo polele so mo yeke na nzara ti sala na Nzapa. A fa so mo yeke na ngia ti sala ye so bê ti Jéhovah aye (Psaume 40:8, 9). Ye oko, ti lingbi na batême, a hunda mo ti sala ambeni ye kozo.
A HUNDA TI WARA HINGANGO YE NGA NA MABE
5 Mo to nda ti salango kozo ye ni awe. Na lege wa? Na lege so mo manda ti hinga Jéhovah Nzapa na Jésus Christ, peut-être na mandango Bible yeke yeke na lege ti mbeni kapa (Jean 17:3). Me aye angbâ na mo mingi ti manda. A-Chrétien ayeke na nzara ti “hinga biani ye so Lo [Nzapa, lo] ye”. (aColossien 1:9). Tongana mo yeke ga na abungbi ti aTémoin ti Jéhovah, a yeke mû maboko na mo mingi ti wara hingango ye so. A yeke kota ye mingi ti ga na abungbi so (aHébreu 10:24, 25). Ti ga na abungbi so lakue ayeke mû ande maboko na mo ti hinga ye mingi na ndo ti Nzapa.
6 Biani, a hunda pëpe na mo ti hinga ye kue na yâ ti Bible si mo lingbi na batême. Kota zo ti Ethiopie so Philippe afa tënë na lo ayeke lani na mbeni hingango ye awe na ndo Mbeti ti Nzapa, me atâa so kue lo hunda ti tene a mû maboko na lo ti gbu nda ti ambeni versê (Kusala 8:30, 31). Legeoko nga, mo yeke na aye mingi so angbâ ti tene mo manda. Na ti tâ tënë ni, mo yeke ngbâ ande lakue ti manda ye na ndo ti Nzapa (Zo-ti-fa-tene 3:11). Ye oko, kozoni ti tene a zi lege na mo ti wara batême, a hunda mo ti hinga akozo fango ye ti Bible na ti yeda na ni (aHébreu 5:12). Na yâ ti akozo fango ye ti Bible so, a yeke wara tâ tënë na ndo dutingo ti ala so akui, nga nene ti hinga iri ti Nzapa na Royaume ti lo.
7 Me gi ti hinga aye na yâ Bible alingbi pëpe, teti “tongana mabe ayeke pëpe, zo alingbi ga nzoni na lê ti Nzapa pëpe”. (aHébreu 11:6). Bible atene na e so tongana ambeni zo ti gbata ti Corinthe giriri amä fango tënë ti aChrétien, “ala mä na bê, na ala kamata batême.” (Kusala 18:8). Legeoko nga, a lingbi ye so mo yeke manda na yâ Bible apusu mo ti mä na bê so biani Bible ayeke Tënë ti Nzapa. A lingbi a pusu mo ti duti na mabe na yâ azendo ti Nzapa nga na yâ ngangu so sandaga ti Jésus ayeke na ni ti sö fini ti mo.—Josué 23:14; Kusala 4:12; 2 Timothée 3:16, 17.
FA TÂ TËNË TI BIBLE NA AMBENI ZO
8 Na ngoi so mabe ti mo ayeke kono ti gue na li ni, mo yeke bâ so mo yeke gi na nzara ti tene na ambeni zo tënë ti aye so mo yeke manda (Jérémie 20:9). Tongaso, bê ti mo ayeke pusu mo ngangu ti fa na ala tënë na ndo Nzapa nga na aye so lo leke ti sala.—2 aCorinthien 4:13.
9 Mo lingbi ti to nda ti fa tâ tënë ti Bible na ambeni zo. Peut-être, na lege ti ndara, mo yeke sala lisoro na ndo ni na afami ti mo, akamarade ti mo, azo so alango ndulu na mo nga na azo ti place ti kua ti mo. Tongana ngoi ayeke hon, mo yeke duti ande na nzara ti tï na popo ti aTémoin ti Jéhovah ti fa tënë legeoko na ala. Tongaso, duti na kamene pëpe ti sala tënë ni polele na Témoin ti Jéhovah so ayeke manda Bible na mo. Tongana a bâ polele so mo lingbi awe ti fa tënë na tele ti aita ti kongregation, fade a yeke leke ti tene mo na ita so ayeke manda Bible na mo awara tele na a-ancien use ti sala lisoro.
10 Ye so ayeke mû lege ande na mo ti hinga tele nzoni na ambeni ancien ni so ayeke bâ ndo na ndo ti kongregation ti Nzapa (Kusala 20:28; 1 Pierre 5:2, 3). A-ancien ni ayeke gi ti bâ wala mo gbu nda ti akozo fango ye ti Bible nzoni awe na mo mä na bê dä. Nga, ala yeke gi ti bâ wala mo yeke bata andia ti Nzapa na yâ fini ti mo na mo ye biani ti ga Témoin ti Jéhovah. Tongana ala bâ so mo sala aye so kue, ala yeke tene ande na mo so mo lingbi ti to nda ti fa tënë na tele ti aita ti kongregation.
11 Me a-ancien so alingbi ti bâ peut-être so a yeke nzoni mo gbian ambeni ye na yâ fini ti mo kozoni si a zi lege na mo ti fa tënë legeoko na kongregation. Peut-être ala bâ so a lingbi mo zia lege ti ambeni ye so mo ngbâ ti sala me so ambeni zo abâ ni pëpe. Ni la, kozoni si mo hunda ti ga wafango tënë, a yeke ti mo ti zia lege ti salango akota siokpari tongana pitan, nyongo ye ahon ndo ni nga na nyongo mbangi.—1 aCorinthien 6:9, 10; aGalate 5:19-21.
A HUNDA MO TI GBIAN BÊ TI MO NGA NA LEGE TI MO
12 A hunda nga na mo ti sala ambeni ye nde ti lingbi na batême. Bazengele Pierre atene: “I changé bê ti i, i changé lege ti i, si Nzapa alingbi mbô siokpari ti i.” (Kusala 3:19). Ti gbian bê ti mo aye ti tene ti sala vundu na yâ bê ti mo kâ teti mbeni ye so mo sala. Ti mbeni zo so kozo lo bi tele ti lo na yâ aye ti pitan, a yeke duti na lege ni tongana a hunda lo ti gbian bê ti lo. Ye oko, même mbeni zo so kozo lo bi tele ti lo pëpe na yâ tambela ti kirikiri, a ku nga na mbage ti lo ti gbian bê ti lo. Ngbanga ti nyen tongaso? Ngbanga ti so azo kue na sese ayeke awasiokpari na ala kue aku na mbage ti Nzapa ti pardone siokpari ti ala (aRomain 3:23; 5:12). Kozoni si mo manda Bible, mo hinga lani pëpe ye so bê ti Nzapa aye. Tongaso, a yeke fade ngangu na mo ti leke fini ti mo ti lingbi na ye so Nzapa aye. Ndani la a hunda mo ti gbian bê ti mo.
13 Na pekoni so mo gbian bê ti mo awe, a hunda nga na mo ti gbian lege ti mo. A lingbi mo gbian bê ti mo na mo ngbâ gi ge pëpe. A lingbi mo ke nga angbele salango ye ti mo na mo leke na bê ti mo ti tene fadeso mo sala gi ye so ayeke nzoni. Ti gbian bê ti mo na ti gbian lege ti mo ayeke aye so a lingbi mo sala ni kozo si mo wara batême.
A HUNDA MO TI MÛ TELE TI MO NA NZAPA
14 Mbeni kota ye nde ti sala ayeke dä kozoni ti wara batême. A lingbi mo fa na Jéhovah na yâ sambela so mo mû tele ti mo na lo.
15 Tongana mo tene na Jéhovah Nzapa na yâ sambela so mo yeke mû tele ti mo na lo, mo yeke mû zendo so fade mo yeke sala gi na lo na lâ ti fini ti mo kue (Deutéronome 6:15). Me ngbanga ti nyen mbeni zo ayeke sala nzara ti mû tele ti lo na Nzapa tongaso? Zia e mû mbeni tapande: mbeni koli ato nda ti sala nzara ti mbeni wali. Tongana ngoi ayeke hon si lo yeke hinga lo nzoni ahon ti kozo na lo yeke bâ anzoni salango ye ti lo, bê ti lo ayeke pusu lo gi ti ye wali so mingi. Na nda ni, a yeke duti na lege ni ti tene lo hunda wali ni ti sala mariage na lo. Tâ tënë, ti sala mariage aye ti tene ande so lo wara ambeni kungba ti yô na ndo ni. Me ndoye ayeke pusu ande lo ti sala ni.
16 Legeoko nga, tongana mo wara lege ti hinga Jéhovah nzoni na ti ye lo, bê ti mo ayeke pusu mo ti sala na lo na ngangu ti mo kue, na mo yeke gi lakue ti sala ye mingi na ndo ni na yâ vorongo ti lo. Zo kue so aye ti mû peko ti Molenge ti Nzapa, Jésus Christ, a lingbi lo “ke tele ti lo mveni”. (Marc 8:34). E yeke ke tele ti e na lege so e yeke sala kue si anzara ti bê ti e nga na aye so e zia na gbele e ti sala akanga lege pëpe na e ti mä yanga ti Nzapa na yâ ye kue. Ni la, kozoni si mo lingbi na batême, a lingbi mo fa so ye so aga kozo na yâ fini ti mo ayeke salango ye so bê ti Jéhovah Nzapa aye.—1 Pierre 4:2.
HON NDO TI SALANGO MBITO TI TÏ
17 Ambeni zo aye ti mû tele ti ala na Jéhovah pëpe teti so ala sala mbito ti mû mara ti kota desizion tongaso. Peut-être ala sala mbito ti duti na tënë ti kiri na ni na Nzapa teti so ala mû tele ti ala na lo awe. Ala sala mbito ti tï na pekoni na ti bi vundu na bê ti Jéhovah, na ye so apusu ala ti pensé so a hon tënë ala mû tele ti ala na Nzapa pëpe.
18 Na ngoi so mo yeke manda ti ndoye Jéhovah, bê ti mo ayeke pusu ande mo ti mû tele ti mo na lo na ti sala ye alingbi na yanga so mo mû na lo (Zo-ti-fa-tene 5:3). Tongana mo mû tele ti mo na Nzapa awe, kite ayeke pëpe so mo yeke ye ande ti “tambela na lege so alingbi na Seigneur, ti mû ngia na Lo na yâ ye kue”. (aColossien 1:10). Teti so mo ndoye Nzapa, mo yeke tene ande pëpe so a yeke tâ ngangu mingi ti sala ye so lo ye. Kite ayeke pëpe so mo yeke ye ande dä na tënë ti bazengele Jean so: “So ayeke ndoye ti Nzapa: e bata komandema ti Lo. Na komandema ti Lo ayeke tongana nengo ye pëpe.”—1 Jean 5:3.
19 A hunda pëpe ti tene mo duti mbilimbili-kue kozoni si mo mû tele ti mo na Nzapa. Jéhovah ahinga so aye ayeke dä so mo lingbi ti sala pëpe, na lo ku lâ oko pëpe na mbage ti mo ti sala aye so ahon ngangu ti mo (Psaume 103:14). Lo ye si mo wara nzoni, na fade lo yeke mû maboko na mo (Esaïe 41:10). Hinga biani so tongana mo zia bê ti mo kue na Jéhovah, “fade Lo sala si lege ti mo aga mbilimbili.”—aProverbe 3:5, 6.
FA SO MO MÛ TELE TI MO NA NZAPA AWE NA WARANGO BATÊME
20 Tongana mo gbu li ti mo na ndo ti aye so e fa fade ge, ye so alingbi ti mû maboko na mo ti mû tele ti mo na Jéhovah na yâ sambela. Zo kue so aye Nzapa tâ na bê ti lo, a lingbi lo “sala tënë ni na gigi na yanga ti lo ti wara salut.” (aRomain 10:10). Mo yeke sala ni tongana nyen?
21 Tongana mo ye ti wara batême, sala tënë ni na surveillant-président ti kongregation ti mo. Fade lo yeke leke ti tene ambeni ancien abâ na mo ambeni hundango tënë so afa akozo fango ye ti Bible so a lingbi mo hinga ni. Tongana a-ancien so abâ so mo lingbi awe, ala yeke tene ande na mo so mo lingbi ti wara batême na kota bungbi so ayeke ga.* Na ngoi ti akota bungbi tongaso, a yeke leke ka mbeni diskur so ayeke fa nda ti batême. Na pekoni, ita so amû diskur ni ayeke tisa ala so kue aye ti wara batême na kota bungbi ni ti kiri tënë na ahundango tënë use. A yeke mbeni lege teti ala ti “sala tënë” ti mabe ti ala “na gigi”.
22 A yeke batême ni mveni la ayeke fa na gigi so mo mû tele ti mo na Nzapa awe na fadeso mo yeke Témoin ti Jéhovah. A yeke batize azo ni na yorongo ala kue na ngu ti fa na gigi so ala mû tele ti ala na Jéhovah.
NDA TI BATÊME SO MO WARA
23 Jésus atene so fade a yeke batize adisciple ti lo “na iri ti Babâ, na ti Molenge, na ti Yingo Vulu”. (Matthieu 28:19). So aye ti tene so zo ni so aye ti wara batême ayeda na ngangu ti komande ti Jéhovah Nzapa na ti Jésus Christ (Psaume 83:19; Matthieu 28:18). Nga, lo hinga so yingo vulu ayeke ngangu ti Nzapa ti sala na kusala, na lo yeda na kusala ti yingo vulu so.—aGalate 5:22, 23; 2 Pierre 1:21.
24 Ye oko, batême ayeke gi tënë ti yorongo tele ti mo mveni na ngu pëpe. A yeke fä ti mbeni ye so ayeke kota mingi. Tongana a yôro zo ni na ngu, a yeke tongana ti so zo ni akui awe na lege ti angbele salango ye ti lo. Tongana a sigigi na lo na ngu, a yeke tongana ti so lo kiri fadeso na fini ti sala ye so bê ti Nzapa aye. Dabe mo nga so mo mû tele ti mo na Jéhovah Nzapa lo mveni me pëpe na mbeni kusala, mbeni zo wala na mbeni bungbi. Mungo tele ti mo na Nzapa nga na warango batême ayeke tongo nda ti mbeni tâ salango kamarade na Nzapa, mbeni songo so ayeke tingbi mo na lo ngangu.—Psaume 25:14.
25 Batême ni lo mveni ayeke mû salut na zo pëpe. Bazengele Paul asû na mbeti, lo tene: “Na lege ti mbito na dongo tele, i sala si salut ti i aga tâ ye.” (aPhilippien 2:12). Ye so afa so batême ayeke gi tongo nda ni, me na pekoni aye ti salango ni angbâ. Hundango tënë ni ayeke so: mo lingbi ti sala nyen ti ngbâ na yâ ndoye ti Nzapa? Fade ndangba chapitre ti buku ti e ayeke kiri tënë na ni.
YE SO BIBLE AFA
- Ti batize mbeni zo si lo ga Chrétien, a hunda ti tene a yôro lo kue na ngu, me pëpe a tuku gi ngu na tele ti lo.—Matthieu 3:16.
- Aye so a hunda na mbeni zo ti sala kozoni na batême ayeke ti wara hingango ye, ti fa so lo yeke na mabe, ti gbian bê ti lo, ti gbian lege ti lo na ti mû tele ti lo na Nzapa na yâ sambela.—Jean 17:3; Kusala 3:19; 18:8.
- Ti mû tele ti mo na Jéhovah, a lingbi mo ke tele ti mo mveni, na tapande ti azo so ake tele ti ala mveni lani ti ga disciple ti Jésus.—Marc 8:34.
- Batême ayeke tongana ti so zo ni akui awe na lege ti angbele salango ye ti lo na lo yeke fadeso na fini ti sala ye so bê ti Nzapa aye.—1 Pierre 4:2.
* A yeke leke ka lakue ti tene, na angoi ti akota bungbi so aTémoin ti Jéhovah ayeke sala, batême aduti dä.
Ahundango tënë
1. Ngbanga ti nyen mbeni kota zo ti Ethiopie ahunda ti wara batême?
2. Ngbanga ti nyen a lingbi mo gbu li ti mo nzoni na ndo tënë ti warango batême?
3. (a) Jésus amû lani komandema wa na adisciple ti lo? (b) Tongana mbeni zo aye ti ga Chrétien, a yeke batize lo tongana nyen?
4. Batême ti mbeni zo ayeke fa nyen na gigi?
5. (a) Kozo ye so a hunda mo ti sala ti lingbi na batême ayeke nyen? (b) Ngbanga ti nyen a yeke kota ye mingi ti ga na abungbi?
6. A hunda ti tene hingango ye ti mo akono tongana nyen si mo lingbi na batême?
7. A lingbi ye so mo yeke manda na yâ Bible asala nyen na ndo mo?
8. Ye nyen ayeke pusu ande mo ti fa na ambeni zo aye so mo manda?
9, 10. (a) Mo lingbi ti to nda ti fa tënë na azo wa? (b) A lingbi mo sala nyen tongana mo ye ti tï na popo ti aTémoin ti Jéhovah ti fa tënë na tele ti ala?
11. Aye wa a lingbi ti hunda na ambeni zo ti gbian na yâ fini ti ala kozoni si a zi lege na ala ti fa tënë legeoko na kongregation ti aTémoin ti Jéhovah?
12. Ngbanga ti nyen a hunda na zo ti gbian bê ti lo kozoni si lo lingbi na batême?
13. Ti gbian lege ti mo aye ti tene nyen?
14. Kota ye wa a lingbi mo sala kozo ti wara batême?
15, 16. Ti mû tele ti mo na Nzapa aye ti tene nyen? Ye nyen ayeke pusu mbeni zo ti sala ni?
17. Anda ti tënë wa alingbi ti sala si ambeni zo aye ti mû tele ti ala na Nzapa pëpe?
18. Fa ye so alingbi ti pusu mo ti mû tele ti mo na Jéhovah.
19. Ngbanga ti nyen a lingbi mo sala mbito pëpe ti mû tele ti mo na Nzapa?
20. Tongana mo mû tele ti mo na Jéhovah na yâ sambela awe, ngbanga ti nyen a lingbi ti ngbâ gi na popo ti mo na Jéhovah pëpe?
21, 22. Mo lingbi ti “sala tënë” ti mabe ti mo “na gigi” tongana nyen?
23. Ti wara batême “na iri ti Babâ, na ti Molenge, na ti Yingo Vulu” aye ti tene nyen?
24, 25. (a) Batême ayeke fä ti nyen? (b) A lingbi e kiri tënë na hundango tënë wa?


text:
Pakara KODRO Gentil
35, Boulevard Charles de Gaulle
75018 Paris (Barbès).
FRANCE
Na : Pakara Michel MANDABA
P.D.G. BANGUI – R.C.A
Ndani : Ngou a goé lo oko a ba.
(Dixit WILIBIRO Passi).
Ita ti mbi Missel,
Na ndoti douti ngo ti é na ya ti Kodro ti bè afrika, na yongoro ndo so i molenguè ti bè afrika i yèké da: wala na poto, wala afrika mobimba i kè ma lango na lango ouango na patara ti ndo ti Kodro ti é lakoé. So ti téné i inga oko na oko a zo so si a ké pika ndara ti ndjoni wala ti sioni na éré ti Kodro ti é.
A ké tonga so si i inga lani iri ti mo na ya ti MLPC so akè kota boungbi ti a zo so a kè soro téné ngangou na ya ti Kodro ti é na tango ti mokounzi Ange Félix PATASSE so lango ti lo a ounzi, si lasso pakara Martin ZIGUELE a kè sara koua ni na péko ti lo.
Mbéni la, mbi goe ti hou téré ti mbi na Kodro na Bangui mveni.Na ya ti tamboula ti mbi ti ba a fami mbi goé ti ma téné so a ita ti MLPC ti Bangui akè téné na boungbi ti ala na Ben-Zvi. Lè ti mbi a bo mo mveni Pakara Missel MANDABA, so lani mo ga SG ti bureau politique ti MLPC.
Na lani so, ngonzo a gbou a jo ti MLPC ngangou téné ti so gbia ti kodro général BOZIZE a handa pakara André NALKE so lani akè na MLPC, ti nzi lo, ti za na gouvernement ti lo, tonga na Ministre ti santé.Mbi ma lani, mo koé mo pika kpakpara ti sioni na iri ti gbia ti kodro, nga na iri ti NALKE. I ba i téné mo ké ndjoni ti MLPC, kanda mo ké zi dou na gbè ti guéré ti lo. Lasso, Missel mo sara gnè na MLPC ? Mo tè na ya ti MLPC, mo kiri mo ké lo, tonga na so mo goé mo té na BOZIZE mo kiri mo ké lo na bè oko, so nzapa a lango apè.
Koman !!! Gbou nga li ti mo kété ma, ita ti mbi.
Laso mo ké toka mbéti na Premier Ministre TIANGAYE ti téné mo ké kiri na ya ti opposition démocratique.Mo ké mou zo tonga na bouba ti mo ? Tonga so, ngbanga ti gné a iri mo lani na Libreville a pè ?
Gné a sara mo gné si mo toka mbéti na mouvance présidentielle wala na lo BOZIZE wani ti kiri na mbangué ti lo apè gné ?
Na MLPC lani mo ké député, Ministre ; na KNK mo ké Ministre wala Président ti PDG so lo BOZIZE wani a fouta ti bi woussou- woussou na MLPC si bè ti ala dé.Lani ala téné MLPC akè kota ngbanga, lasso ala ba na lé ti ala. Ala zia MLPC kpo na ndo so lo ké da.
BOZIZE a nzi lani Me TIANGAYE na election, lo koui apé.
Lasso mo yé ti kiri na téré ti lo na iri ti zoua ? Wala zoua la a toka mo ?
Kéaméné a ké na lé ti mo a pé Missel ?
Kiri na PDG wala na KNK
Mo sé a hon nivakine Missel.
Missel mo fou sin, ngba na ni.
Paris, 25.01.2013
Gentil KODRO Centrafricain, France


text:
TOUR TI BA NDO (TI MANDANGO NI) AOÛT 2014
Na yâ ti Tour ti Ba Ndo so mo yeke wara aye ti manda ti yenga ti 29 septembre ti si na yenga ti 26 octobre ngu 2014.
Ala yeke wara “kobe ti ala na ngoi ni so alingbi”?
A lingbi zo ayeke na aye kue so ngbâa be-ta-zo asigigi na ni si lo ngbâ ti kpengba na lege ti yingo?
Kua so awali ayeke sara na yâ ti ye so Jéhovah aleke ti sara ayeke so wa?
Bâ ye so kengo yanga ti Nzapa aga na ni na ndo ti akoli nga na awali. Bâ aye so asi ândö na ambeni wali so ayeke be-ta-zo. Bâ nga tongana nyen la laso awali so ayeke aChrétien ayeke mû maboko na kua ti Nzapa.
Sara kua na Mbeti ti Nzapa: A yeke na fini!
A-Témoin ti Jéhovah kue aye ti fa tënë nzoni. Bâ ambeni nzoni lege ti sara kua nzoni na Bible nga na atract ti sara lisoro na azo.
Jéhovah ayeke ga nduru na e tongana nyen?
A lingbi e duti na kpengba songo na Jéhovah. Bâ tongana nyen la sandaga ti Jésus nga na Bible afa so Jéhovah agboto e na mbage ti lo.
Mä go ti Jéhovah na ndo kue so mo yeke dä
Bâ tongana nyen la a yeke kota ye ti tene e mä go ti Jéhovah nga e sara lisoro na lo. Article so ayeke mû maboko na e ti bâ ye so e lingbi ti sara ti tene e zia pëpe si Satan nga na anzara ti bê ti e so ayeke pusu e ti sara siokpari asara si e mä Jéhovah nzoni ape.
‘Kiri na mo kpengba aita ti mo’
Tongana mbeni ita ayeke kozo ancien me lo yeke ancien mbeni ape, lo lingbi ti kiri ti ‘gi kusala ti zo ti bango ndo na ndo ti congrégation’?
Atënë so azo ahunda
Na ngoi so Jésus atene so azo so a yeke zingo ala na kuâ “ayeke sara mariage pëpe nga awali ni ayeke sara mariage pëpe”, lo yeke sara lani tënë ti azo so a yeke zingo ala na kuâ ti wara fini na ndo ti sese?
“Eurêka Drame” amû maboko na azo mingi ti wara tâ tënë so ayeke na yâ ti Bible
Même sân courant, a lingbi lani ti fa kete mbage ti film ti ‘Photo-Drame de la Création’ so na ando so ayo mingi.


text:
Jéhovah ayeke Nzapa so aleke yâ ti aye nzoni
“Nzapa ayeke Nzapa ti wusuwusu pëpe, me ti siriri.”—1 ACOR. 14:33.
1, 2. (a) Zo wa la ayeke kozo ye so Nzapa asara? Jéhovah asara kusala na lo ti sara nyen? (b) Nyen la afa so a leke yâ ti a-ange nzoni?
JÉHOVAH, Wasarango dunia, aleke yâ ti aye nzoni. Kozo ye so lo sara ayeke oko molenge ti lo so a iri lo “Tënë ni” ndali ti so lo yeke kota wayanga ti Nzapa. “Tënë ni” asara kua na Jéhovah teti angu mingi teti so Bible atene: “Na tongo nda ni, Tënë ni ayeke dä, na Tënë ni ayeke na tere ti Nzapa.” Bible atene nga na e, a tene: “Aye kue abâ gigi na lege ti lo [Tënë ni]. Nde na lo, mbeni ye oko tongaso abâ gigi pëpe.” A sara ngu 2000 na ndo ni awe, Nzapa atokua “Tënë ni”, Jésus Christ koli so alingbi kue na sese ge, na Jésus asara ye kue so bê ti Babâ ti lo aye na lege ni.—Jean 1:1-3, 14.
2 Na ngoi so Molenge ti Nzapa ayeke lani na yayu, lo yeke “wakode” ti Nzapa na lo sara kua ti lo na lege ni (aProv. 8:30). Na lege ti lo, Jéhovah asara a-ange kutu mingi na yayu (aCol. 1:16). Bible atene na ndo ti a-ange so atene: “[Saki] mingi ti a[saki] mingi mingi asara na [Jéhovah], na [saki] bale-oko lege [saki] bale-oko aluti na gbele Lo.” (Dan. 7:10). Bible afa so a-ange ti Nzapa gbani gbani so ayeke “aturugu” ti lo so lo leke yâ ti ala nzoni.—Ps. 103:21.
3. Wungo ti atongoro ayeke oke? A leke yâ ti ala tongana nyen?
3 Ka ti aye so lê ti e abâ ni, aye tongana atongoro so e lingbi ti diko wungo ti ala ape? Mbeni mbeti-sango (Chronicle) ti Houston na Texas atene so mbeni gingo nda ti ye so a sara ade ti ninga ape afa so, atongoro ayeke ngbundangbu mingi, wala wungo ti atongoro ahon ti so azo ti senda-ye afa kozo fani ota. Bungbi ti atongoro ayeke mingi nga na yâ ti bungbi oko oko ti atongoro ni a yeke wara atongoro ngbundangbu mingi. Mingi ti abungbi ti atongoro so abungbi aga gbani na akiri aga mbeni kota bungbi ti atongoro.
4. Ngbanga ti nyen ayeke na lege ni ti tene Nzapa afa lege na awakua ti lo so ayeke na sese ge?
4 Legeoko tongana ti a-ange so ayeke na yayu, a leke yâ ti atongoro na mbeni lege so ayeke nzoni mingi (És. 40:26). Tongaso, a yeke na lege ni ti tene Jéhovah afa lege na awakua ti lo so ayeke na sese ge. Lo ye ti tene ala sara ye na lege ni nga a yeke kota ye mingi ndali ti so ala yeke na kua mingi ti sara teti Jéhovah. Anzoni kua so awakua ti Jéhovah ti ândö nga na ti laso asara afa polele so lo yeke na ala nga lo yeke “Nzapa ti wusuwusu pëpe, me ti siriri.”—Diko 1 aCorinthien 14:33, 40.
ÂNDÖ GIRIRI NZAPA AFA LEGE NA AZO TI LO
5. Nyen la asara si ye so Nzapa aleke teti sese aluti?
5 Na ngoi so Jéhovah aleke Adam na Ève, lo tene na ala, lo tene: “I dü amolenge mingi, i wu, i si singo na sese, i sara si ye kue aga na gbe gere ti i; i komande asusu ti kota ngu ti ingo, andeke ti nduzu, na ye ti fini kue so atambela na ndo sese.” (Gen. 1:28). A lingbi lani Adam na Ève adü amolenge, amolenge ti ala adü ti gue na ni juska ti tene ala mû ndo ti sese kue nga ala sara si sese kue aga paradis. Na ngoi so Adam na Ève ake yanga ti Nzapa, ye so Nzapa aleke lani ti sara so aluti teti mbeni ngoi (Gen. 3:1-6). A si na mbeni ngoi, “L’Éternel abâ sioye ti zo ayeke kota na sese; lakue, suma kue ti bibe ti bê ti zo ayeke gi sioni.” Ye so asara si ‘sese afuti na gbele Nzapa; sese asi na sioye ti ngangu.’ Tongaso, Nzapa aleke ti futi azo ti sioni na lege ti kota ngu so apika amû ndo ti sese kue.—Gen. 6:5, 11-13, 17.
6, 7. (a) Jéhovah asö Noé ngbanga ti nyen? (Bâ foto so ayeke na tongo nda ti article ni.) (b) Nyen la asi na azo kue so ake ti mä Noé?
6 Me, “Noé aga nzoni na lê ti L’Éternel” ndali ti so lo yeke lani “zo ti mbilimbili” na “lo lingbi kue na popo ti awagame ti lo.” Teti so “Noé atambela na Nzapa”, Jéhovah atene na lo ti leke mbeni kota arche (Gen. 6:8, 9, 14-16). A leke lani arche ni na mbeni fason so alingbi ti ngbâ na lê ti ngu tongaso si azo nga na anyama so ayeke na yâ ni akui ape. “Noé asara ye kue tongana L’Éternel akomande lo ti sara.” Lo na sewa ti lo aleke arche ni na lege ni. Na pekoni so ala zia anyama na yâ ti arche awe, “L’Éternel akanga yanga ni”.—Gen. 7:5, 16.
7 Na ngoi so kota ngu ni apika na ngu 2370 kozo ti Christ, Jéhovah ‘ambô ye ti fini kue so ayeke na ndo lê sese’ me lo bata Noé so ayeke be-ta-zo nga na sewa ti lo na yâ ti arche (Gen. 7:23). Azo kue so ayeke na ndo ti sese laso aga na lege ti Noé, ti amolenge ti lo, nga na ti awali ti ala. Me azo so ayeke na yâ ti arche ni ape ala kue akui ndali ti so ala ke ti mä Noé “wafango tënë ti ye so ayeke mbilimbili”.—2 Pi. 2:5.
8. Nyen la afa polele so Nzapa afa lege nzoni na azo ti Israël na ngoi so lo tene na ala ti lï na Sese ti Zendo?
8 Ngu 800 na ndo ni na peko ti kota ngu so apika, Nzapa abungbi azo ti Israël ti ga mbeni mara. Lo fa na ala ye na ndo ti aye kue so andu fini ti ala, mbilimbili lege so alingbi ala voro na lo. Na tapande, lo mû ambeni ti ga aprêtre nga na aLévite. Lo mû nga ambeni wali ti ‘sara kusala na yanga ti Tente ti bungbi.’ (Ex. 38:8). Me, na ngoi so Jéhovah atene na azo ti Israël ti lï na Canaan, ala mä yanga ti lo ape na lo tene na ala, lo tene: “I lingbi si na sese so pëpe, sese so Mbi yä tïtî Mbi ti mû na i si i lingbi sara kodoro dä; gi Caleb molenge ti Jéphunné, na Josué molenge ti Nun, ala lingbi sara kodoro ti ala dä.” Na pekoni so ala gue abâ Sese ti Zendo gi Caleb na Josué la aga atene nzoni tënë ni (Nom. 14:30, 37, 38). Na pekoni Moïse asara ye ague oko na tënë so Nzapa atene, na lo leke ti tene Josué amû place ti lo (Nom. 27:18-23). Na ngoi so Josué aga nduru ti gue na azo ti Israël na Canaan, Jéhovah atene na lo, a tene: “Gbu ngangu, na bê ti mo akpengba dä; zia mbeto asara mo pëpe, na zia ye ayengi mo pëpe; teti L’Éternel Nzapa ti mo ayeke na mo na ndo kue so mo gue.”—Jos. 1:9.
9. Rahab abâ Jéhovah nga na azo ti lo tongana nyen?
9 Jéhovah ayeke lani na Josué na ndo kue so lo gue dä. Na tapande, bâ ye so asi na ngoi so azo ti Israël asara camp ti ala nduru na gbata ti azo ti Canaan na Jéricho. Na ngu 1473 kozo ti Christ, Josué atokua akoli use ti gue ti bembe ndo na kodoro ti Jéricho, na kâ ala wara Rahab, mbeni wali-ndumba. Lo honde ala na yâ ti plafond ti da ti lo ti tene akoli so gbia ti Jéricho atokua ala ti ga ti gbu ala awara ala ape. Rahab atene na akoli so ague ti bembe ndo so, lo tene: “Mbi hinga L’Éternel amû sese so na i awe . . . Teti e mä tënë ti ye so L’Éternel asara si Kota Ngu Bengba ahule na gbele i giriri, . . . na tënë ti ye so i sara na agbia use ti azo ti mara ti Amori.” Lo kiri lo tene: “L’Éternel Nzapa ti i, Lo yeke Nzapa ti yayu na nduzu na ti sese na gbe ni.” (Jos. 2:9-11). Teti so Rahab amû mbage ti awakua ti Jéhovah na ngoi ni kâ, Nzapa asara si lo na sewa ti lo asö kuâ na ngoi so azo ti Israël amû Jéricho na ngangu (Jos. 6:25). Rahab asara ye na mabe, lo ne Jéhovah mingi nga lo ne azo ti lo.
AKOZO CHRÉTIEN ASARA KUSALA SO A MÛ NA ALA
10. Jésus atene nyen na akota zo ti vorongo nzapa ti aJuif? Lo tene tënë so na ala ngbanga ti nyen?
10 Na ngoi so Josué amû li ni na ndo ti azo ti Israël, ala mû agbata na peko ti tere na ngangu na ala mû sese ti Canaan. Me, nyen la asi ngu mingi na pekoni? Ngu 1500 tongaso na pekoni, fani mingi azo ti Israël asara ye alingbi na andia ti Nzapa ape. Na ngoi so Jéhovah atokua Molenge ti lo na sese ge, ala fa polele so ala ye ti mä Nzapa na aprophète ti lo ape ni la Jésus atene so Jérusalem ayeke “lo so afâ aprophète”. (Diko Matthieu 23:37, 38.) Nzapa ake akota zo ti vorongo nzapa ti aJuif ndali ti so ala mä yanga ti lo ape. Tongaso, Jésus atene na ala, lo tene: “Fade a yeke zi royaume ti Nzapa na maboko ti ala, ti mû ni na mbeni mara nde so ayeke lë alengo ni.”—Mat. 21:43.
11, 12. (a) Nyen la afa so na ngoi ti akozo Chrétien, Jéhovah airi tënë nzoni mbeni ape na ndo ti mara ti Israël me na ndo ti mbeni fini bungbi ti lo? (b) Azo wa la ayeke na yâ ti fini bungbi ti lo so?
11 Na ngoi ti akozo Chrétien, Jéhovah ake mara ti Israël so amä lani yanga ti lo ape. Me, so aye ti tene ape so lo yeke pëpe na mbeni bungbi ti awakua ti lo so ayeke be-ta-zo na ndo ti sese. Na pentecôte ti ngu 33, Jéhovah ato nda ti iri tënë nzoni ti lo na ndo ti mbeni fini bungbi so amä yanga ti Jésus Christ nga asara ye alingbi na afango ye ti Jésus. Na ngoi ni so, adisciple ti Jésus 120 tongaso abungbi na mbeni place na Jérusalem na “mo ye ti bâ, mbeni toto ti ye tongana ti pupu so aya ngangu alondo na yayu amû yâ ti da ni kue”. Na pekoni, “ala bâ amenga tongana amenga-wa, yâ ni akangbi, na a duti na li ti ala oko oko kue. Ala kue asi na yingo vulu na ala to nda ti sara tënë na ayanga ti kodoro nde nde, a lingbi na so yingo ni ayeke mû lege na ala ti tene ni.” (Kus. 2:1-4). Kpengba ye so asi so afa polele so Jéhovah ayeke mû lani maboko na fini bungbi ti adisciple ti Christ so.
12 Na oko lango ni so, “a-âme saki ota tongaso aga na ndo” ti adisciple ti Jésus. Nga, “lâ na lâ Jéhovah angbâ ti zia na ndo ti ala azo so Lo sö ala.” (Kus. 2:41, 47). Aye ti nzoni mingi aga na peko ti fango tënë ti akozo Chrétien asara si “tënë ti Nzapa angbâ ti maï, na wungo ti adisciple angbâ gi ti gue na li ni mingi na Jérusalem.” Même “gbâ ti aprêtre ayeke yeda na tënë ti mabe so.” (Kus. 6:7). Azo mingi so aye biani ti hinga ye na ndo ti tâ tënë ayeda na tënë so azo ti yâ ti fini bungbi ni afa na ala. A si na mbeni ngoi, Jéhovah afa so lo yeke mû maboko na fini bungbi so na ngoi so lo to nda ti ga na “azo ti amara” na yâ ti congrégation ti aChrétien.—Diko Kusala 10:44, 45.
13. Kua wa la Nzapa amû lani na fini bungbi ti lo?
13 Adisciple ti Christ ahinga lani kua so Nzapa amû na ala ti sara. Jésus wani azia na ala tapande, teti hio na pekoni so lo wara batême, lo to nda ti fa tënë na ndo ti “royaume ti yayu”. (Mat. 4:17). Jésus afa na adisciple ti lo ti sara oko kua so. Lo tene na ala, lo tene: “Ala yeke duti atémoin ti mbi na Jérusalem, na yâ ti Judée kue nga na Samarie na juska na ambage ti sese so ayeke tâ yongoro.” (Kus. 1:8). Adisciple ti Christ so ayeke na sese ge ahinga lani ye so a hunda na ala ti sara. Na tapande, na Antioche na sese ti Pisidie, Paul na Barnabas atene na mbeto pëpe na aJuif so ayeke awato ti ala, ala tene: “A yeke nzoni a fa tënë ti Nzapa kozoni na ala. Me teti so ala ke ni na ala pusu ni yongoro na ala, nga ala bâ tere ti ala so ala lingbi pëpe na fini ti lakue lakue, bâ e yeke gue ti e na azo ti amara. Biani, Jéhovah amû commandement so na e, lo tene: ‘Mbi zia mo tongana lumière ti amara, si mo duti mbeni ye so aga na salut juska na nda ti sese.’” (Kus. 13:14, 45-47). Ngbene ye na ngoi ti akozo Chrétien, mbage ti bungbi ti Jéhovah so ayeke na sese ge ayeke fa na azo ye so Jéhovah asara ti sö azo.
AZO MINGI AKUI, ME AWAKUA TI NZAPA A SÖ KUA
14. Nyen la asi na Jérusalem na ngoi ti akozo Chrétien? Azo wa la asö kuâ?
14 Mingi ti aJuif ayeda lani pëpe na nzoni tënë, na ye ti ngangu aga lani nduru ti wara ala, teti so Jésus awa adisciple ti lo, lo tene: “Tongana ala bâ aturugu so ayeke se kando angoro Jérusalem, zia ala hinga so futingo lo aga nduru awe. Na ngoi ni so, zia ala so ayeke na Judée alondo akpe na li ti ahoto, zia ala so ayeke na yâ ti Jérusalem ni asigigi, na zia ala so ayeke na yâ ti akete kodoro alï na yâ ti gbata ni pëpe.” (Luc 21:20, 21). Ye ni asi gi tongana ti so Jésus atene so. Teti so aJuif asara kpengba li na aRomain, aturugu ti Rome so Cestius Gallus ayeke na li ti ala angoro Jérusalem na ngu 66. Me gi hio tongaso aturugu so azi tere ti ala, na ye so amû lege na adisciple ti Jésus ti zia Jérusalem nga na Judée ti hon. Tongana ti so Eusèbe mbeni wasungo mbaï atene, ala mingi akpe afa Ngu ti Jourdain ti gue na Pella so ayeke na Pérée. Na ngu 70, aturugu ti Rome so Titus ayeke na li ti ala akiri na Jérusalem na ala futi ni. Me aChrétien asö kuâ ndali ti so ala mä wango ti Jésus.
15. Nyen la a sara lani na adisciple ti Christ so akanga lege pëpe na azo mingi ti ga aChrétien?
15 Na ngoi ti akozo Chrétien, a sara aye ti ngangu na adisciple ti Christ nga ala wara atara. Me, atâa so kue azo mingi akiri aga aChrétien (Kus. 11:19-21; 19:1, 19, 20). Wungo ti akozo Chrétien so ague na li ni mingi ndali ti so Nzapa airi tënë nzoni na ndo ti ala.—aProv. 10:22.
16. Nyen la a lingbi aChrétien kue asara ti tene mabe ti ala angbâ ti kpengba?
16 Ti tene mabe ti aChrétien ni angbâ ti kpengba nga ala ngbâ ti duti beoko, a lingbi ala oko oko kue asara ngangu. A lingbi ala manda Bible nzoni, ala gue lakue na abungbi ti voro Nzapa nga ala yapu na fango tënë ti Royaume. A ye so asara si awakua ti Jéhovah ti ngoi ni kâ aduti nzoni na lege ti yingo nga ala duti beoko, même ala ti ngoi ti laso kue ayeke sara tongaso. Azo so abungbi oko na akozo Chrétien so awara aye ti nzoni mingi na lege ti nzoni mungo maboko ti a-ancien nga na ti awakua ti mungo maboko (aPhil. 1:1; 1 Pi. 5:1-4). A nzere lani mingi na ala ti wara vizite ti asurveillant so ayeke gue na ando nde nde, na tapande Paul (Kus. 15:36, 40, 41). A nzere mingi ti bâ tongana nyen la vorongo so e yeke mû laso na Nzapa akpa tere na ti akozo Chrétien. A nzere na e mingi so Jéhovah afa lege na awakua ti lo ti ândö nga na ala ti laso. *
17. Nyen la e yeke sara tënë na ndo ni na yâ ti article ti peko?
17 Teti so a ga nduru ti futi dunia ti Satan awe, mbage ti bungbi ti Jéhovah so ayeke na sese ge ayeke gue na li ni hio hio mingi. Mo yeke gue na li ni legeoko na bungbi ti Jéhovah? Article ti peko ayeke fa na e tongana nyen la e lingbi ti sara ni.
^ par. 16 Bâ a-article “A-Chrétien avoro Nzapa na yingo nga na tâ tënë” nga na “Atâ Chrétien angbâ ti tambela na yâ tâ tënë” na yâ ti Tour ti Ba Ndo ti 15 juillet, ngu 2002. Ti hinga ambeni tënë na ndo ti mbage ti bungbi ti Jéhovah so ayeke na sese ge, bâ brochure: Azo wa la ayeke sara laso ye so Jéhovah aye?


text:
Tongana nyen e lingbi ti bâ lege ti ambakoro
“Amolenge so mbi ndoye ala mingi, zia e ndoye tere gi na tënë pëpe wala na yanga pëpe, me na lege ti kusala nga na tâ tënë.”
1, 2. (a) Akpale wa afami mingi ayeke wara? Ahundango ndo wa la ala yeke hunda? (b) Tongana nyen la ababâ na amama nga na amolenge alingbi ti leke tere ti hon ndo ti aye so alingbi ti changé na yâ ti dutingo ti ala?
TONGANA mo bâ so babâ na mama ti mo so kozo ayeke na ngangu ti sara akua ti ala me fadeso ala lingbi mbeni pëpe ti bâ lege ti abezoin ti ala, a yeke sara mo vundu mingi. Peut-être babâ wala mama ti mo atï na mbeni bio ti peko ti lo akungbi. Wala peut-être li ti lo aga kirikiri, lo yeke gi bê ti lo mingi wala a wara na tere ti lo mbeni kota kobela. Na mbage, a lingbi ti duti ngangu na ababâ na amama so ayeke ambakoro ti yeda na akpale ti seni wala ambeni ye nde so asi na ala so asara si dutingo ti ala ayeke tongana ti kozo ape (Job 14:1). Nyen la e lingbi ti sara ti mû maboko na ala? Tongana nyen la e lingbi ti bâ lege ti ala?
2 Mbeni mbeti so afa tongana nyen ti bâ lege ti ambakoro atene so atâa so alingbi ti duti ngangu ti sara tënë na ndo ti akpale so ambakoro ayeke wara, tongana afami ti ala asara lisoro kozoni ti bâ ye so ala yeke sara ti mû maboko na ala, a yeke sara si tongana mbeni kpale ti seni asi, ala lingbi ti mû anzoni desizion. A lingbi e hinga so zo alingbi ti kanga lege pëpe na akpale ti gango mbakoro. Ni la, a yeke kota ye mingi ti tene afami amä tere kozoni. Zia e bâ tongana nyen afami alingbi ti mä tere ti hon ndo ti ambeni kpale so alingbi ti si.
LEKE TERE KOZONI SI “LÂ TI SIONI” AGA
3. Nyen la afami alingbi ti sara tongana babâ na mama ti ala so ayeke ambakoro ayeke na bezoin ti tene amû maboko na ala mingi ahon ti kozo? (Bâ foto so ayeke na tongo nda ti article ni.)
3 A si na mbeni ngoi mingi ti ambakoro alingbi mbeni pëpe ti bâ lege ti abezoin ti ala, na ala yeke na bezoin ti tene a mû maboko na ala. (Diko Zo-ti-fa-tene 12:3-9.) Tongana ababâ na amama so ayeke ambakoro alingbi mbeni pëpe ti bâ lege ti abezoin ti ala, a yeke nzoni ala na amolenge ti ala so akono awe amä tere na ndo ti mungo maboko so ala yeke na bezoin ni. A yeke nzoni ti tene ngoi na ngoi afami awara tere ti hinga ye so babâ na mama ti ala so ayeke ambakoro ayeke na bezoin ni nga ti bâ tongana nyen la ala lingbi ti sara kua maboko na maboko ti bâ lege ti ala. A yeke nzoni zo oko oko afa atënë ti bê ti lo polele nga agi ti bâ aye so lo lingbi biani ti sara. Ala lingbi nga peut-être ti sara lisoro ti bâ wala babâ na mama ti ala alingbi ti duti nzoni na ndo ti ala wani. * Ala lingbi ti sara lisoro na ndo ti ye so zo oko oko alingbi ti sara ti mû maboko na babâ na mama ti ala (aProv. 24:6). Na tapande, ambeni alingbi ti mû maboko lango oko oko na babâ na mama ni me ambeni alingbi ti mû nginza ti tene avo na yorö. A lingbi zo oko oko ahinga kua so lo yeke na ni ti sara. Me tongana ngoi ayeke hon, kua ni alingbi ti changé na mbeni zo alingbi ti sara kua so mbeni mba ti lo asara kozo.
4. Afami alingbi ti wara mungo maboko na ndo wa ti bâ lege ti babâ na mama ti ala?
4 Tongana mo komanse ti bâ lege ti babâ na mama ti mo, gi ti hinga ye nzoni na ndo ti duti ti ala. Tongana mbeni oko ayeke na mbeni kobela so ayeke gue gi guengo na li ni, pensé na ye so alingbi ti si na yâ ti angoi so ayeke ga (aProv. 1:5). Sara tënë ni na ambeni fami so alingbi ti mû maboko na mo ti sara si kua ti mo ayapu nga ti tene mo bâ lege ti babâ wala mama ti mo nzoni. Akpale so babâ na mama ti mo ayeke wara alingbi ti sara si mo duti nzoni pëpe, bê ti mo ason wala li ti mo aga kirikiri. Sara tënë ti bê ti mo na kamarade ti mo so mo yeke na confiance na lo. A yeke kota ye mingi ti tene mo fa tënë ti bê ti mo kue na Jéhovah. Lo lingbi ti mû na mo siriri ti bê so mo yeke na bezoin ni ti hon ndo ti akpale kue.
5. Ngbanga ti nyen a yeke nzoni afami ahinga ye kozoni na ndo ti ye so ala yeke sara ti bâ lege ti ambakoro?
5 Ambeni mbakoro na afami ti ala ayeke mä tere kozo na ndo ti ambeni ye so ala lingbi ti soro ti sara. Na tapande, ala lingbi ti bâ wala a yeke nzoni ti tene babâ na mama ni alango na ndo ti mbeni molenge ti ala ti koli wala ti wali. Ala lingbi nga ti bâ wala ambeni ye ayeke dä so a leke ni na yâ ti kodoro so ala yeke dä ti bâ lege ti ambakoro. Tongana afami asara ye so, ala yeke leke tere ti ala ndali ti “pono na vundu” so alingbi ti si na babâ na mama ti ala so ayeke ambakoro (Ps. 90:10). Afami so aleke tere ti ala kozo ape alingbi ti mû desizion na loro tongana mbeni kpale asi. Mbeni zo so ahinga ye na ndo ti batango ambakoro atene so “a yeke na lege ni pëpe ti ku ti tene mbeni kpale asi awe si e dö tere ti mû desizion”. Mungo adesizion na loro alingbi ti sara si peut-être bê ti ambeni fami ni ason nga papa alondo na popo ti ala. Me tongana ala mû adesizion kozo, a yeke sara si tongana mbeni kpale asi li ti ala aga kirikiri ape.
6. Nganga ti nyen a yeke nzoni ti sara lisoro na ndo ti ndo so ababâ na amama so ayeke ambakoro ayeke lango ande dä?
6 Mo lingbi ti bâ so a yeke ngangu na mo ti hunda na babâ na mama ti mo ti zia ndo ti ala ti gue ti lango na mbeni ndo nde. Me, azo mingi atene so alisoro tongaso amû maboko na ala mingi na pekoni. Ngbanga ti nyen? Ngbanga ti so a yeke mû lege na ala ti sara lisoro na ndo ti angangu kpale, ti mä tere nzoni, na ti bâ aye so ala lingbi ti sara kozoni si akpale asi. Ala bâ so tongana ala sara ye na ndoye nga na nzoni bê na ngoi so ala yeke sara lisoro na popo ti ala ti hinga tënë ti bê ti mba, a yeke sara si a yeke ngangu na ala pëpe ti mû adesizion. Même tongana babâ na mama so ayeke ambakoro aye ti ngbâ gi na ndo ti ala wani nga ti bâ lege ti abezoin ti ala, a yeke nzoni ti tene ala na amolenge ti ala asara lisoro ti bâ ye so ala ye ti tene amolenge ni asara ti bâ lege ti ala tongana ambeni kpale asi.
7, 8. A lingbi afami asara lisoro na ndo ti nyen? Ngbanga ti nyen?
7 Ababâ na amama, a yeke nzoni ti tene na ngoi so ala yeke sara lisoro na amolenge ti ala, ala fa na ala aye so ala ye, nginza so ala lingbi ti vo na ye nga lege so ala ye si a mû maboko na ala. Tongana ala sara tongaso, a yeke sara si na ngoi so ala lingbi pëpe ti mû adesizion ala wani, amolenge ti ala alingbi ti mû anzoni desizion na place ti ala. Kite ayeke pëpe so amolenge ti ala ayeke ngbâ ti ne ala nga ala yeke sara kue ti sara ye so bê ti ala ababâ na amama ni aye (aÉph. 6:2-4). Na tapande, mo ye ti tene mbeni molenge ti mo atisa mo ti gue ti lango na ndo ti lo? Wala mo ye ti tene molenge ni asara na mo mbeni ye nde? Duti na nzoni bango ndo na hinga so a yeke pëpe azo kue la ayeke na oko bango ndo so mo yeke na ni. A yeke mû ngoi mingi ti tene mo wala amolenge ti mo achangé bango ndo so ala yeke na ni.
8 Tongana e leke tere ti e nzoni nga e sara lisoro nzoni na popo ti e, a yeke mû lege na e ti hon ndo ti akpale so alingbi ti si (aProv. 15:22). Tene na afami ti mo ye so mo ye ti tene ala sara na ngoi so tere ti mo ason. A lingbi ala diko asango ti carte “Pas de sang” ti aTémoin ti Jéhovah na ngoi so ala yeke sara lisoro na ndo ti kpale ti kobela. Mo yeke na droit ti hinga ye na ndo ti lege so alingbi ti sava na kobela ti mo nga ti yeda wala ti ke mbeni lege so a ye ti sava na ni. Sû asango na ndo ti aye so mo ye ti tene a sara ti sava na kobela ti mo na yâ ti carte “Pas de sang”. Tongana mo soro mbeni ita so mo yeke na confiance na lo, lo yeke mû anzoni desizion na place ti mo na ngoi so bezoin ni ayeke dä. A yeke nzoni, ambakoro, amolenge ti ala so ayeke bâ lege ti ala nga na zo so alingbi ti mû maboko na ala ti mû adesizion awara acopie ti carte “Pas de sang” ti bata ni si tongana bezoin ni ayeke dä alingbi ti mû maboko na ala. Ambeni mbakoro ayeke bata ndo oko carte “Pas de sang” ti ala, Testament ti ala legeoko na ambeni mbeti tongana ambeti ti ndokua ti assurance na ti ndokua so abâ tënë ti nginza, ambeti so alingbi ti mû lege na ala ti gue na ambeni ndokua ti letäa nga na ambeni mbeti ti ala.
YE TI SARA NA NGOI SO DUTINGO TI AMBAKORO NI ACHANGÉ
9, 10. Na ngoi wa la babâ na mama so ayeke ambakoro alingbi ti duti na bezoin ti tene amolenge ti ala amû maboko na ala mingi?
9 Fani mingi, afami aye ti tene babâ na mama ti ala so ayeke mbakoro ayeke na liberté ti sara aye so bê ti ala aye. Tongana babâ na mama ni wani alingbi ti tö kobe, ti leke yâ ti da, ti nyon yorö nga ti sara lisoro nzoni, amolenge ni ayeke pëpe na bezoin ti hinga ye na ndo ti aye kue so ala yeke sara. Me tongana ngoi ayeke hon, a lingbi ti duti ngangu na ala ti tambela, ti gue ti vo ye, wala alingbi ti si so ala yeke girisa ye hio, amolenge ni alingbi ti sara mbeni ye ti mû maboko na ala.
10 Ambakoro alingbi ti tï na yâ ti kota vundu wala li ti ala alingbi ti ga kirikiri. Ala lingbi ti mä ndo nzoni ape, ti bâ ndo nzoni ape wala ala lingbi ti sara inon wala puru na tere ti ala. Tongana ye tongaso asi, a yeke nzoni a gue na ala hio na hôpital. Na mbeni ngoi, peut-être a yeke nzoni amolenge ti ala asara kua na ala. Ti tene amolenge ni abâ lege ti babâ na mama ti ala nzoni, ala lingbi ti sara tënë na place ti ala, ti sara lettre ti ala wala ti yô ala na oto nga ti sara ambeni ye ndali ti ala.
11. Nyen la amolenge alingbi ti sara ti mû maboko na ababâ na amama tongana ambeni ye achangé na yâ ti dutingo ti ala?
11 Tongana babâ na mama ti mo ayeke na mbeni kobela so ayeke ngangu ti sava ni, mo lingbi ti gi ti bâ lege ti ala nzoni wala ti leke ambeni ye na yâ ti da ti ala. Tongana aye so mo changé ni ayeke mingi ape, a yeke duti ngangu pëpe na ala ti sara ye alingbi na ni. Tongana ndo so mo lango dä ayo na ndo so babâ na mama ti mo ayeke dä, mbeni ita wala mbeni voizin so alango nduru na ala alingbi ti bâ ala lakue ti tene na mo wala ala yeke nzoni. Ala yeke gi na bezoin ti tene mbeni zo atö kobe na ala nga abalêe yâ ti da ti ala? Akete ye so aleke na yâ ti da ti ala asara si ala tambela nzoni nga ala sukula tere ti ala nzoni? Peut-être ala yeke gi na bezoin ti mbeni zo ti kua. Me tongana ala lingbi ti duti gi ala use ape, a yeke nzoni ti tene mbeni zo ayeke nduru ti mû maboko na ala lakue. Atâa nyen la asi, sara kue ti bâ ye so mo lingbi ti sara ti mû maboko na ala. *
YE SO AMBENI MOLENGE ASARA TI HON NDO TI AKPALE NI
12, 13. Nyen la ambeni molenge so akono awe so alango ayo na babâ na mama ti ala asara ti mû maboko na ala?
12 Amolenge so aye ababâ na amama ti ala aye si ala duti nzoni. Tongana amolenge ni ahinga so a bâ lege ti babâ na mama ti ala nzoni, a yeke sara si ala gi bê ti ala mingi pëpe. Me, ambeni molenge so alango ayo na ndo so babâ na mama ti ala ayeke dä, a yeke mû congé tongaso si ala wara lege ti gue ti bâ baba na mama ti ala, ti mû maboko na ala ti sara akua so babâ na mama ni alingbi ti sara encore ape. Ala lingbi ti fa so ala ye babâ na mama ti ala tongana ala yeke iri ala lakue na téléphone, ala yeke tokua lettre nga na amessage na ala.
13 Atâa tongana afami ti mo alango ayo na ndo so babâ na mama ti mo ayeke dä, a yeke nzoni mo gi ti hinga ye so babâ na mama ni ayeke na bezoin ni lâ oko oko. Tongana mo lango pëpe nduru na babâ na mama ti mo so ayeke aTémoin ti Jéhovah, mo lingbi ti sara tënë ti ala na a-ancien ti congrégation so ala yeke dä ti fa na mo ambeni ye so a lingbi mo sara. Na ndo ni, a yeke nzoni mo sambela Jéhovah ti mû maboko na ala. (Diko aProverbe 11:14.) Même tongana babâ na mama ti mo ayeke aTémoin ti Jéhovah ape, a lingbi mo “yekia babâ na mama ti mo”. (Ex. 20:12; aProv. 23:22). Biani, desizion so afami ti mo ayeke mû alingbi ti duti nde nde. Ambeni molenge ni aye si babâ na mama ni alango na ndo ti ala. Me ambeni babâ na mama aye ka pëpe ti lango ndo oko na amolenge ti ala so akono awe so ayeke na wali na amolenge. Ala ye ti lango na da ti ala wani tongaso si ala mû kua mingi na amolenge ti ala ape. Ambeni mbakoro so ayeke na moyen alingbi ti ngbâ na da ti ala wani nga ti bâ lege ti abezoin ti ala.
14. Akpale wa amolenge so ayeke mû maboko mingi na babâ na mama ti ala alingbi ti wara?
14 Na yâ ti afami mingi, mingi ni a yeke molenge ti koli wala ti wali so alango nduru na babâ na mama ni la ayeke mû maboko na ala mingi. Me amolenge so ayeke mû maboko lakue na babâ na mama ni ayeke nga na bezoin ti bâ lege ti azo ti sewa ti ala. Zo oko oko ayeke sara ye alingbi na ngoi ti lo nga na ngangu so lo yeke na ni. Tongana asi so amolenge so ayeke nduru na babâ na mama ni alingbi mbeni pëpe ti mû maboko na ala tongana ti kozo, a yeke nzoni afami agi ti bâ ye so ala lingbi ti sara. Mbeni zo na popo ti ala ayeke na kua mingi? Ambeni molenge ni alingbi ti changé tere ti mû maboko na babâ na mama ni?
15. Nyen la alingbi ti sara si zo so ayeke bâ lege ti ambakoro afatigué mingi ape?
15 Tongana mbeni babâ wala mama so ayeke mbakoro ayeke lakue na bezoin ti tene a mû maboko na lo, kpale ni ayeke so zo so ayeke sara kua lakue na lo alingbi ti fatigué (Zo-ti. 4:6). Amolenge so aye babâ na mama ti ala mingi ayeke sara kue ti bâ lege ti ala me a lingbi ti si so kua ni ahon ndo ti ala. A yeke nzoni azo so ayeke sara kua na ambakoro asara ye so ala lingbi ti sara nga a yeke nzoni ala hunda ti tene a mû maboko na ala. Tongana ngoi na ngoi a yeke mû maboko na zo so ayeke bâ lege ti ambakoro alingbi ti sara si lo fatigué mingi ape.
16, 17. Akpale wa amolenge alingbi ti wara na ngoi so ala yeke bâ lege ti babâ na mama ti ala so ayeke ambakoro? Nyen la ala lingbi ti sara ti hon ndo ni? (Bâ nga encadré “Mbeni mungo maboko so amû ngia na zo.”)
16 A yeke ye ti vundu ti bâ babâ na mama ti e so e ye ala mingi ayeke bâ pasi ndali ti akpale so gango mbakoro ayeke ga na ni. Na ambeni ngoi, azo so ayeke bâ lege ti ambakoro ayeke na vundu, ala yeke gi bê ti ala, bê ti ala anze, ala sara ngonzo, wala ala yeke bi tënë na li ti ala wani. Na ambeni ngoi, babâ wala mama ti e so ayeke ambakoro alingbi ti tene atënë ti mbana wala lo kiri singila na e ape. Tongana ye tongaso asi na mo, gi ti sara ngonzo hio pëpe. Mbeni koli so amanda ye na ndo ti kobela ti li atene so tongana mbeni ye asara si li ti e aga kirikiri, a lingbi e yeda na ye ni so na e gi ti sara ngonzo na tere ti e wani pëpe ndali ni. A yeke nzoni e sara tënë ni na koli wala wali ti e. E lingbi nga ti sara tënë ni na mbeni fami ti e wala mbeni kamarade ti e so e yeke na confiance na lo. Ye so alingbi ti mû maboko na mo ti hinga apensé ti mo nga ti sara ye ahon ndo ni ape.
17 A lingbi ti si so na mbeni ngoi ambeni fami alingbi mbeni pëpe ti ngbâ ti bâ lege ti babâ wala mama ti ala so ala ye lo na yanga-da. Ala lingbi ti bâ so a yeke nzoni ala gi ti wara mungo maboko ti mû lege na ala ti bâ lege ti babâ na mama ti ala lango oko oko. Mbeni ita-wali so ayeke gue lani lakue na da so ayeke bata ambakoro dä ti bâ mama ti lo atene: “E lingbi pëpe ti mû maboko na mama ti e na yâ ti lango oko kue. A yeke lani ngangu na e ti yeda ti tene lo gue na ndo so a yeke bata ambakoro dä. A sara e lani mawa mingi. Me ye so e sara ayeke lani nzoni teti lo na yâ ti atanga ti nze so angbâ na lo kozo ti tene lo kui nga lo yeda na ye so e sara na lo so.”
18. Nyen la azo so ayeke bâ lege ti ambakoro alingbi ti hinga ni nzoni?
18 A lingbi ti duti ngangu na mo nga a lingbi ti sara mo vundu ti bâ lege ti babâ na mama ti mo so ayeke ambakoro. Mbeni nzoni kode so ahon atanga ni kue so alingbi ti mû maboko na azo kue so aye ti bâ lege ti babâ na mama ti ala ayeke dä ape. Me tongana mo leke tere ti mo nzoni, mo mä tere na afami ti mo nga mo sambela Jéhovah, a lingbi ti mû lege na mo ti sara aye kue so afa so mo ne babâ na mama ti mo. Tongana mo sara tongaso, tere ti mo ayeke nzere ti hinga so mo yeke bâ lege ti ala nzoni. (Diko 1 aCorinthien 13:4-8.) Kota ye ni ayeke so mo yeke duti na siriri ti bê nga Jéhovah ayeke iri tënë nzoni na ndo ti mo.
^ par. 3 Na ambeni ndo, a yeke na lege ni ti tene ababâ na amama alango place oko na amolenge ti ala so akono awe.
^ par. 11 Tongana babâ na mama ti mo angbâ ti lango na ndo ti ala, a lingbi azo so mo yeke na confiance na ala so ayeke bâ lege ti ala ayeke na clé ti yanga-da ti babâ na mama ni ti mû lege na ala ti lï na yâ ti da ni tongana mbeni ye asi so a hunda ti sara ye hio.


text:
ESMA-ÜL HÜSNA Cenâb-ı Allah'ın güzel isimleri.
Subhaneke ya Allâh tealeyte yâ Rahman ecirnâ mine’n-nâr bi afvike yâ Rahmân
Subhaneke ya Râhiym tealeyte yâ Kerim ecirnâ mine’n-nâr bi afvike yâ Rahmân
Subhaneke ya Hâmid tealeyte yâ Hâkim ecirnâ mine’n-nâr bi afvike yâ Rahmân
Subhaneke ya Mecid tealeyte yâ Melik ecirnâ mine’n-nâr bi afvike yâ Rahmân
Subhaneke ya Kuddüs tealeyte yâ Selâm ecirnâ mine’n-nâr bi afvike yâ Rahmân
Subhaneke ya Mü’min tealeyte yâ Müheymin ecirnâ mine’n-nâr bi afvike yâ ahmân
Subhaneke ya Âziz tealeyte yâ Cebbâr ecirnâ mine’n-nâr bi afvike yâ Rahmân
Subhaneke ya Mütekebbir tealeyte yâ Hâlık ecirnâ mine’n-nâr bi afvike yâ Rahmân
Subhaneke ya Evvel tealeyte yâ Âhir ecirnâ mine’n-nâr bi afvike yâ Rahmân
Subhaneke ya zâhir tealeyte yâ Bâtın ecirnâ mine’n-nâr bi afvike yâ Rahmân
Subhaneke ya Bâri tealeyte yâ Musâvvir ecirnâ mine’n-nâr bi afvike yâ Rahmân
Subhaneke ya Tevvâb tealeyte yâ Vehhâb ecirnâ mine’n-nâr bi afvike yâ Rahmân
Subhaneke ya Bâis tealeyte yâ Vâris ecirnâ mine’n-nâr bi afvike yâ Rahmân
Subhaneke ya Kâdim tealeyte yâ Mukim ecirnâ mine’n-nâr bi afvike yâ Rahmân
Subhaneke ya Ferd tealeyte yâ Vitr ecirnâ mine’n-nâr bi afvike yâ Rahmân
Subhaneke ya Nur tealeyte yâ Settâr ecirnâ mine’n-nâr bi afvike yâ Rahmân
Subhaneke ya Celil tealeyte yâ Cemil ecirnâ mine’n-nâr bi afvike yâ Rahmân
Subhaneke ya Kâhir tealeyte yâ Kâdir ecirnâ mine’n-nâr bi afvike yâ Rahmân
Subhaneke ya Melik tealeyte yâ Muktedir ecirnâ mine’n-nâr bi afvike yâ Rahmân
Subhaneke ya Alim tealeyte yâ Âllâm ecirnâ mine’n-nâr bi afvike yâ Rahmân
Subhaneke ya Aziym tealeyte yâ Gâfur ecirnâ mine’n-nâr bi afvike yâ Rahmân
Subhaneke ya Hâlim tealeyte yâ Vedud ecirnâ mine’n-nâr bi afvike yâ Rahmân
Subhaneke ya Şehid tealeyte yâ Şâhid ecirnâ mine’n-nâr bi afvike yâ Rahmân
Subhaneke ya Kebir tealeyte yâ Müteâl ecirnâ mine’n-nâr bi afvike yâ Rahmân
Subhaneke ya Nur tealeyte yâ Lâtif ecirnâ mine’n-nâr bi afvike yâ Rahmân
Subhaneke ya Semi’ tealeyte yâ Kefil ecirnâ mine’n-nâr bi afvike yâ Rahmân
Subhaneke ya Kârib tealeyte yâ Bâsiyr ecirnâ mine’n-nâr bi afvike yâ Rahmân
Subhaneke ya Hâkk tealeyte yâ Mübin ecirnâ mine’n-nâr bi afvike yâ Rahmân
Subhaneke ya Râuf tealeyte yâ Râhiym ecirnâ mine’n-nâr bi afvike yâ Rahmân
Subhaneke ya Tâhir tealeyte yâ Müteâhhir ecirnâ mine’n-nâr bi afvike yâ Rahmân
Subhaneke ya Mücemmil tealeyte yâ Mufâddil ecirnâ mine’n-nâr bi afvike yâ Rahmân
Subhaneke ya Müzhır tealeyte yâ Mün’im ecirnâ mine’n-nâr bi afvike yâ Rahmân
Subhaneke ya Deyyân tealeyte yâ Sultân ecirnâ mine’n-nâr bi afvike yâ Rahmân
Subhaneke ya Hânnân tealeyte yâ Mennân ecirnâ mine’n-nâr bi afvike yâ Rahmân
Subhaneke ya Ehâd tealeyte yâ Sâmed ecirnâ mine’n-nâr bi afvike yâ Rahmân
Subhaneke ya Hâyy tealeyte yâ Kâyyum ecirnâ mine’n-nâr bi afvike yâ Rahmân
Subhaneke ya Adl tealeyte yâ Hâkem ecirnâ mine’n-nâr bi afvike yâ Rahmân
Subhaneke ya Ferd tealeyte yâ Kuddûs ecirnâ mine’n-nâr bi afvike yâ Rahmân
ecirnâ mine’n-nâr bi afvike yâ Rahmân


text:
Avidéo na ndo ti JW.ORG
Gue na place so e zia na ndo ti site ti e avidéo nde nde. Bâ avidéo wala téléchargé ni. A sara tënë na ndo ti asewa, amolenge nga na akete molenge. Wara nga avidéo so afa aye na ndo ti aTémoin ti Jéhovah.
AYE SO AYEKE DÄ-YONGO NI
Sewa ti e ti aita kue
Tongana nyen la si aTémoin ti Jéhovah angbâ ti bata sewa ti ala ti aita na yâ ti dunia so ndoye ayeke dä ape so?
AYE SO AYEKE DÄ-YONGO NI
A-Témoin ti Jéhovah: Bungbi so a leke ni ti fa nzoni tënë
A hinga aTémoin ti Jéhovah nzoni mingi ndali ti kusala ti fango ye na ndo ti Bible so ala yeke sara na yâ ti akodoro nde nde. Bungbi ti ala ni ayeke tambela tongana nyen, azo wa la ayeke na li ni nga ala yeke wara nginza na ndo wa?
AYE SO AYEKE DÄ-YONGO NI
‘Nzoni tënë ti fa na amara kue, akete mara kue nga na azo ti ayanga ti kodoro kue’
Ti sara si gbâ ti azo amä tâ tënë ti yâ ti Bible, a yeke kota ye ti kiri peko ti ambeti tâ nzoni na ambeni yanga nde. A yeke sara kua ni so tongana nyen? Kpale wa azo so ayeke sara kua so ayeke wara?
AYE SO AYEKE DÄ-YONGO NI
David: Lo zia bê ti lo kue na Nzapa
David asara afaute nga lo wara akpale na yâ ti gigi ti lo, me lo zia lâ oko ape ti sara na Nzapa. Nzoni tapande ti lo alingbi ti mû maboko na mo ti ngbâ be-ta-zo.
AYE SO AYEKE DÄ-YONGO NI
Noé: Lo tambela na Nzapa
Na yâ ti mbeni dunia so ye ti ngangu asi singo dä kozo na kota ngu so apika, Noé afa so lo yeke mbeni zo so ayeke na mabe so ayengi oko ape. Bâ tongana nyen la aye so lo sara lani aga na ye ti nzoni na e kue laso.
Ndani nyen ti manda Bible?
Bible ayeke mû maboko laso na azo kutu na kutu na yâ ti dunia kue ti wara akiringo tënë na angangu tënë so ala yeke hunda na yâ ti gigi ti ala. Mo nga kue mo ye ti duti na popo ti ala?
AVIDÉO


text:
Ye ti manda 7
E yeke sara ka abungbi ti e tongana nyen?
Ândö, na ngoi so akozo Chrétien awara tere ti sara abungbi, ala yeke he abia, ala yeke sambela, ala yeke diko Mbeti ti Nzapa nga ala yeke gi nda ni (1 aCorinthien 14:26). A yeke nga oko tongaso na abungbi ti e.
Afango ye ni alondo na yâ ti Bible nga amû maboko. Na samedi wala dimanche, a yeke mû ka mbeni diskur ti penze-ngbonga 30 na yâ ti acongrégation kue. Adiskur ni ayeke fa tongana nyen ti sara ye ague oko na atënë ti Bible nga afa kamba so ayeke na popo ti atënë ti Bible na aye so asi na ngoi ti e. Na ngoi ni so, a wa azo kue ti zi Bible ti ala na ti mä dikongo aversê ni na yâ ni. Na peko ti diskur ni, teti ngbonga oko a yeke sara ye so a iri ni Mandango “Tour ti Ba Ndo.” Na ngoi ni so, a yeke manda mbeni article ti Tour ti Ba Ndo so ayeke ti mandango ni, na azo kue alingbi ti mû mbage na yâ ti lisoro ni. Lisoro ni so ayeke mû maboko na e ti sara ye so Bible afa. A yeke manda oko article ni so na yâ ti acongrégation kue, so wungo ni ahon saki 100 na ndo ti sese kue.
A fa na e tongana nyen ti maï akode ti e ti fango ye. E yeke sara nga ka abungbi na mbeni lango na yâ ti yenga ni, na peko ti midi wala na lakui. A kangbi yâ ti bungbi ni ota: Kozoni a yeke Mandango Bible ti Congrégation so aninga penze-ngbonga 30. Na ngoi ni so, a yeke hunda tënë nga azo ayeke kiri tënë na ni, na ye so asara si e gbu nda ti aprophétie ti yâ ti Bible nzoni mingi wala ambeni ye so lo fa. Use ni ayeke Ekole ti Kusala ti aChrétien so aninga nga penze-ngbonga 30. A to nda ni na ambeni lisoro na ndo ti ambeni versê so aita adiko ni na yanga-da kozo awe. Na pekoni, ambeni élève so azia iri ti ala na ekole ni ayeke sara anduru devoir. Mbeni ita ayeke bâ tongana nyen la ala sara ni ti mû maboko na ala ti maï kode ti ala ti dikongo mbeti nga na ti sarango tënë (1 Timothée 4:13). Ti hunzi na ni, a yeke Bungbi ti Kusala teti penze-ngbonga 30, so na lege ti adiskur, wala adémonstration wala ahundango tënë na azo e manda tongana nyen ti fa Bible nzoni na azo.
Na ngoi so mo yeke sara abungbi ti e, mo yeke bâ so fango ye so e yeke wara kâ ayeke tâ nzoni mingi.—Ésaïe 54:13.
Afango ye wa la mo lingbi ti mä na abungbi ti aTémoin ti Jéhovah?
Bungbi wa la mo ye ti gue dä ti peko?


text:
Ye ti manda 13
Nyen la ayeke si ande na abungbi ti vorongo Nzapa?
1. Abungbi ti vorongo Nzapa kue la ayeke nzoni?
Na yâ ti abungbi ti vorongo Nzapa kue, azo so aye tënë ti Nzapa ayeke na popo ni. A yeke mbeni nzoni tënë ti hinga so Nzapa ayeke bâ ala na lo yeke bi bê ti lo na ala. Me mawa ni ayeke so azo so atene ala yeke voro Nzapa ayeke sara aye ti sioni mingi (2 aCorinthien 4:3, 4; 11:13-15). Ambeni mbeti-sango afa so ambeni bungbi ti vorongo Nzapa ayeke bi tere ti ala na yâ ti akua ti aterroriste, ti fango azo ti ambeni mara, ti bira nga na ti langongo na akete molenge. Aye so ayeke son bê ti azo so aye tënë ti Nzapa!
Na ngoi so tâ bungbi ti vorongo Nzapa ayeke mû gonda na Nzapa, bungbi ti vorongo nzapa ti wataka ayeke mû ti lo vundu na Nzapa. Lo yeke fa ye so ayeke na yâ ti Bible pëpe, so na popo ni a yeke wara afango ye ti wataka na ndo ti Nzapa nga na ndo ti tënë ti akuâ. Me Jéhovah aye si azo ahinga tâ tënë na ndo ti lo.
2. Nyen la ayeke si ande na abungbi ti vorongo Nzapa?
Me, Nzapa azia pëpe si abungbi ti vorongo nzapa ti wataka ahanda lo. Ala tene so ala ye lo andâ a yeke dunia ti Satan la ala ye (Jacques 4:4). Bible airi abungbi ti vorongo nzapa ti wataka kue “Babylone, Ngangu gbata”. Babylone ayeke iri ti ngbene gbata so abungbi ti vorongo nzapa ti wataka abâ gigi na yâ ni na peko ti kota ngu so apika na ngoi ti Noé. Na yâ ti kete ngoi, gi hio tongaso Nzapa ayeke futi abungbi ti vorongo kue so ayeke handa azo na ayeke sara pasi na ala.
Me, Jéhovah agirisa pëpe azo kue so aye lo biani so ayeke na yâ ti abungbi ti vorongo nzapa ti wataka. Lo yeke bungbi mara ti azo tongaso ti fa na ala tâ tënë.
3. Azo so aye Nzapa, a lingbi ala sara nyen?
Jéhovah ayeke bi bê ti lo na ndo ti azo so aye tâ tënë nga so aye ye so ayeke nzoni. Lo tene na ala ti sigigi na yâ ti bungbi ti vorongo nzapa ti wataka. Azo so aye Nzapa ayeke nduru ti changé lege ti ala ti mû ngia na lo.
Na ngoi ti akozo Chrétien, azo so aye biani Nzapa amä nzoni tënë so abazengele afa, ala yeda na ni na ngia na bê. Ala manda na mbage ti Jéhovah fini lege ti sarango ye so amû ngia mingi na ala nga a sara si ala yeke na beku na ala hinga ndani so ala yeke na fini. Ala yeke mbeni nzoni tapande teti e laso ngbanga ti so ala yeda na nzoni tënë na lege so ala zia Jéhovah kozoni na yâ ti fini ti ala.
Jéhovah ayeke yamba azo so asigigi na yâ ti bungbi ti vorongo nzapa ti wataka ti ga na popo ti awavorongo lo. Tongana mo yeda na tisango ndo ti Jéhovah, mo yeke ga ande kamarade ti lo, mo yeke wara afini kamarade so aye mo, so ayeke amba ti mo awavorongo Jéhovah nga mo yeke wara fini ti lakue lakue.
4. Nzapa ayeke sara tongana nyen ti tene ngia aduti na ndo ti sese kue?
So a yeke fâ ande ngbanga na ndo ti abungbi ti vorongo nzapa ti wataka a yeke nzoni tënë la. A yeke sara ande si sarango sioni na zo ahunzi na yâ ti dunia kue. Abungbi ti vorongo nzapa ti wataka ayeke handa azo mbeni pëpe nga ala yeke kangbi ala mbeni pëpe. Azo kue so ayeke na fini ayeke bungbi oko ti voro gi tâ Nzapa.


text:
CHAPITRE BALE-OKO NA GUMBAYA
Ngbâ na yâ ndoye ti Nzapa
Ti ndoye Nzapa aye ti tene nyen?
E lingbi ti ngbâ na yâ ndoye ti Nzapa tongana nyen?
Tongana nyen Jéhovah ayeke futa ye ande na ala so angbâ na yâ ndoye ti lo?
BÂ SO mo yeke tambela na tele ti mbeni lege. Mo ye ti bâ, ngu alondo na lê ti nduzu ato nda ti vuko. Nyekpa aza na bekpa asungba. Ngu-nzapa akomanse ti pika ngangu. Mo to nda ti mû loro na mo yeke gi na lê ti mo mbeni ndo so mo lingbi ti honde tele ti mo na gbe ni. Mo ye ti bâ kâ na tele ti lege mbeni nzoni gbe ti da so zo alingbi ti gue na gbe ni. A leke ni si a kpengba pendere, nga yâ ni ahule nzoni na a nzere gi ti tene zo aduti na gbe ni. Mo kpe hio mo lï na gbe ti da so. Fade tele ti mo ayeke nzere pëpe?
2 Laso, e yeke na yâ angoi ti wusuwusu so akpa ngoi ti kota ngu-nzapa so. Aye na ndo ti sese ayeke ga gi sioni ti gue na li ni. Ye oko, mbeni ndo ti bata tele ayeke dä so tongana e kpe dä, e lingbi ti bata tele ti e yongoro na aye so alingbi ti sala sioni na e biaku. E ye ti sala tënë ti nyen mbilimbili? Bâ tënë so Bible atene: “Fade mbi sala tënë ti L’Eternel, Lo yeke Ndo Ti Bata Tele ti mbi na Gbada Ti Bira ti mbi; Nzapa ti mbi, Lo so mbi zia bê ti mbi na Lo.”—Psaume 91:2.
3 Zia e gbu li ti e kete na ndo ti ye so! Jéhovah so asala ye kue na so akomande na ndo dunia kue alingbi ti bata e yongoro na ye ti sioni. Lo lingbi ti sala tongaso na e teti ngangu ti lo ahon ngangu ti zo kue nga na ye kue so alingbi ti sala sioni na e. Même tongana a si so sioni awara e, Jéhovah alingbi ti lungula aye so asi na pekoni si ye kue akiri nzoni teti e. E lingbi ti sala tongana nyen si Jéhovah aga tongana ndo ti bata tele ti e dä? A lingbi e zia bê ti e na lo. Na ndo ni, Mbeti ti Nzapa awa e, a tene: “I bata tele ti i na yâ ndoye ti Nzapa.” (Jude 21). Biani, a ku na mbage ti e ti ngbâ na yâ ndoye ti Nzapa, so ti tene ti ngbâ ti kpengba kamba ti ndoye so ayeke na popo ti e na Babâ ti e ti yayu. A yeke gi na salango tongaso si e lingbi ti bâ biani so lo yeke bata e. Me e lingbi ti sala tongana nyen ti duti na mara ti songo tongaso na Nzapa?
BÂ ALEGE SO NZAPA ANDOYE NA MO, NA SALA YE NA PEKONI
4 Ti ngbâ na yâ ndoye ti Nzapa, a yeke ti e ti bâ tongana nyen Jéhovah afa ndoye ti lo na mbage ti e. Gbu li ti mo na ndo ti ambeni ye so mo manda na yâ buku so. Jéhovah so asala ye kue na dunia amû na e sese tongana pendere ndo ti lango dä. Lo zia na ndo ni gbâ ti kobe na ngu, aye tongana amosoro ti gbe ti sese, mara ti anyama nde nde nga apendere keke na gbako. Nzapa asala nga si Bible abâ gigi, na lo fa na yâ ni iri ti lo nga na asalango ye ti lo na e. Na ndo ni, Tënë ti lo afa so lo to lani Molenge ti lo Jésus so Lo ndoye lo mingi ti ga na sese, na Lo zia si lo bâ pasi na lo kui ndali ti e (Jean 3:16). Me ye ti nzoni wa e yeke wara na lege ti matabisi so? A yeke mû na e beku ti mbeni pendere gigi ti kekereke.
5 Mbeni ye nde ayeke dä so Jéhovah asala, na so, na lege ni, fade beku ti e ti kekereke so ayeke ga tâ tënë. A yeke so Jéhovah azia mbeni ngorogbia na yayu. Ngorogbia so ayeke Royaume so Messie ti lo la ayeke na li ni. Fade Royaume so ayeke zi apasi kue na ayeke sala si sese aga Paradis. Gbu li kete: e lingbi ti ngbâ na ndo ti sese so na yâ siriri nga na ngia teti lakue lakue (Psaume 37:29). Me ti ku na ngoi ni so, Nzapa afa na e awe tongana nyen ti leke gigi ti e tâ nzoni. Lo mû nga na e matabisi ti sambela lo, so ti tene ti sala lisoro na lo na ndo kue nga na ngoi kue. Aye so ayeke gi ambeni lege ni oko oko so Jéhovah afa na ndoye ti lo na mbage ti azo kue nga na mbage ti mo mveni.
6 Kota tënë ni so a lingbi mo bâ ndo dä ayeke so: Tongana nyen mbi yeke fa na gigi so ndoye ti Jéhovah andu bê ti mbi? Azo mingi ayeke tene ande: “A yeke ti mbi nga ti ndoye Jéhovah.” Mo pensé tongaso nga? Jésus atene so komandema so ahon komandema kue ayeke so: “A lingbi mo ndoye Seigneur Nzapa ti mo na bê ti mo kue, na âme ti mo kue, na bibe ti mo kue.” (Matthieu 22:37). Kite ayeke pëpe so mo yeke na anda ti tënë mingi ti ndoye Jéhovah Nzapa. Me gi ti hinga na bê ti mo so a lingbi mo ndoye Jéhovah ayeke ye kue so a hunda ni ti ndoye lo na bê ti mo kue, na âme ti mo kue nga na bibe ti mo kue?
7 Tongana ti so Bible afa, tongana e ye Nzapa, a lingbi a ngbâ gi na yâ ti bê ti e pëpe. Biani, ti ye Jéhovah na yâ bê ti mo ayeke kota ye mingi, me a yeke gi tongo nda ti tâ ndoye so a lingbi mo fa na mbage ti lo. E mû gi mbeni tapande: a yeke na ndo ti mbeni lê ti mango oko si mbeni keke ti mango ayeke to nda ti maï. Me tongana mo ye mango, fade a yeke nzere na mo ti tene mbeni zo amû gi lê ti mango ni tongaso amû na mo? Ên-ën. Legeoko nga, ti ye Jéhovah gi na yâ bê ti mo ayeke gi tongo nda ni la. Me Bible atene: “So ayeke ndoye ti Nzapa: e bata komandema ti Lo. Na komandema ti Lo ayeke tongana nengo ye pëpe.” (1 Jean 5:3). Tongaso, tâ ndoye so e yeke na ni na mbage ti Nzapa ayeke mbeni ye so a lingbi a bâ ni na lege ti akusala ni.—Matthieu 7:16-20.
8 E yeke fa so e ye Nzapa tongana e bata akomandema ti lo nga na akpengba-ndia ti lo. A yeke mbeni ye so ahon ngangu ti e pëpe. A hon ti tene a ne e, andia ti Jéhovah so ayeke ti mû maboko na e ti duti na ngia na yâ fini ti e (Esaïe 48:17, 18). Tongana e leke gigi ti e si a gue oko na andia ti Jéhovah, e yeke fa na Babâ ti e ti ndoye so e kiri singila biani na lo teti aye kue so lo sala teti e. Me mawa ni ayeke so gi azo kete na ngoi ti e si akiri mara ti singila tongaso na Nzapa. E ye pëpe ti duti azo so ahinga pëpe ti mû merci, tongana ti ambeni so ayeke lani na fini na ngoi ti Jésus. Tongana lo sava azo ti buruma bale-oko, gi oko la akiri ti mû merci na lo (Luc 17:12-17). Biani, e ye ti duti tongana koli so akiri merci na lo, me e ye pëpe ti mû sioni tapande ti atanga ni gumbaya so ahon ti ala biaku.
9 Me akomandema ti Jéhovah so a hunda e ti bata ni ayeke so wa? E sala lisoro na ndo ti ambeni mingi awe na yâ ti buku so, me zia e kiri na ndo ti ambeni. Batango akomandema ti Nzapa ayeke mû maboko na e ande ti ngbâ na yâ ndoye ti lo.
KIRI MO GA NDULU MINGI NA JÉHOVAH AHON TI KOZO
10 Ti manda ye na ndo Jéhovah ayeke mbeni kota ye ti sala ti ga ndulu mingi na lo ahon ti kozo. A yeke mbeni ye so a lingbi mo ngbâ lakue ti sala ni. Na tapande, bâ so mo yeke na gigi na yâ mbeni gbako na yâ ti dê, na mo yeke na tele ti mbeni wâ. Mo ye ti bâ, wâ ni ayeke kiri kete ti gue ti mingo; mo yeke sala tongana nyen? Mo yeke zia gi wâ ni tongaso juska a gue a mingo? Ên-ën. Mo yeke ngbâ ti pusu ayanga ti akeke ti wâ ni dä, na ti gi ambeni hulengo keke ti zia na ndo ni si wâ ni angbâ ti za ti tomba dê na tele ti mo. Mo hinga so tongana wâ ni amingo, fini ti mo la mo yeke zia na yâ ti kpale. Legeoko tongana akeke so mo zia na ndo ti wâ ni, tâ hingango ye ti Nzapa so mo yeke wara ayeke bata ndoye ti mo na mbage ti Jéhovah na wâ.—aProverbe 2:1-5.
11 Jésus aye lani ti tene adisciple ti lo asala kue si ndoye so ala yeke na ni na mbage ti Jéhovah nga na mbage ti Mbeti ti lo angbâ lakue ti za ngangu. Na pekoni so lo zingo na popo ti akuâ, Jésus afa ye na adisciple ti lo use na ndo ti ambeni prophétie so Moïse nga na ambeni prophète ti giriri amû na so aga tâ tënë na ndo ti lo. Aye so lo fa na ala asala nyen na ndo ti ala? Ala mveni atene na pekoni: “Tongana Lo yeke sala tënë na e na lege kâ, na tongana Lo yeke fa na e tënë ti Mbeti ti Nzapa, bê ti e ayeke tongana wâ pëpe?”—Luc 24:32.
12 Mo dabe mo na ngoi so mo to nda ti hinga tënë ti aye so Bible afa biani? Bê ti mo aduti lani tongana nyen? Kite ayeke pëpe so mo wara lani ngia na wâ mingi, nga mo to nda ti ye Nzapa mingi. A yeke bibe so azo mingi nga awara. Me kpale ni fadeso ayeke ti sala si kota ndoye so angbâ gi ti kono na yâ e. E ye pëpe ti sala ye tongana ti so azo ti laso ayeke sala. Jésus atene: “Fade ndoye ti azo mingi aga dê.” (Matthieu 24:12). Tongana nyen mo lingbi ti sala ti tene ndoye ti mo teti Jéhovah nga na ti atâ tënë ti Bible adë pëpe?
13 Ngbâ ti manda ti hinga Jéhovah Nzapa na Jésus Christ (Jean 17:3). Gbu li ti mo mingi na ndo ti aye so mo manda na yâ Mbeti ti Nzapa, na hunda tele ti mo na tënë so: ‘Ye so mbi manda ge afa nyen na mbi na ndo Jéhovah Nzapa? Tënë nde wa asigigi ge, so apusu mbi ti ndoye lo na bê ti mbi kue, na bibe ti mbi kue nga na âme ti mbi kue?’ (1 Timothée 4:15). Tongana mo gbu li ti mo tongaso, a yeke sala ande si ndoye so mo yeke na ni na mbage ti Jéhovah angbâ lakue ti za ngangu.
14 Mbeni lege ti sala si ndoye so mo yeke na ni na mbage ti Jéhovah angbâ ti za lakue ayeke ti sambela lo lakue (1 aThessalonicien 5:17). Na chapitre 17 ti buku so, e manda so sambela ayeke mbeni kota matabisi so Nzapa amû na e. Legeoko tongana ti so azo ayeke kpengba songo so ayeke na popo ti ala tongana ala yeke sala lisoro lakue, songo ti e na Jéhovah ayeke ngbâ nzoni nga na wâ tongana e sambela lo lakue. A yeke kota ye mingi ti tene e zia lâ oko pëpe si asambela ti e aduti gi atënë so e yeke tene pekoni gi tongaso sân ti zia bê ti e na ndo ni. A yeke ti e ti sala tënë na Jéhovah mo bâ mo tene molenge so ayeke tene tënë na babâ ti lo so lo ye lo mingi. Tâ tënë, tongana e yeke sambela lo, e yeke fa so e ne Jéhovah; me e ye si atënë so e yeke tene alondo tâ na bê ti e mveni na e zi bê ti e kue na lo (Psaume 62:9). Biani, ti manda Bible e mveni nga ti tene na Nzapa asambela so alondo na bê ti e ayeke aye so ayeke kota mingi tongana e yeke voro lo, na a yeke mû maboko na e ti ngbâ na yâ ndoye ti Nzapa.
WARA NGIA NA VORONGO NZAPA
15 Ti manda Bible e mveni nga ti sambela ayeke ambeni lege ti vorongo Jéhovah so e lingbi ti sala ni tongana e yeke gi e oko. Me fadeso zia e bâ mbeni ye so andu vorongo ti e na so e yeke sala ni na lê ti azo: a yeke ti fa na azo aye so e mä na bê dä. Mo fa na ambeni zo awe ambeni tâ tënë so mo manda na yâ ti Bible? Tongana mo sala ni awe, so tâ pendere matabisi biani si mo wara (Luc 1:74). Tongana e yeke fa na ambeni zo atâ tënë so e manda ni na ndo Jéhovah Nzapa, a yeke so e yeke mû mbage ti e na mbeni kota kusala so a mû na aChrétien kue ti sala, so ti tene ti fa nzo tënë ti Royaume ti Nzapa.—Matthieu 24:14; 28:19, 20
16 Bazengele Paul abâ lani kusala ti lo ti Chrétien tongana mbeni ye ti ngele mingi, na lo hiri ni mosoro (2 aCorinthien 4:7). Ti sala lisoro na azo na ndo Jéhovah Nzapa nga na aye so lo leke ti sala ayeke kusala so ahon kusala kue so mo lingbi ti sala. A yeke kusala so mo sala teti Maître so ahon tanga ni kue, na kusala so aga na aye ti nzoni mingi na mo ahon ye kue. Na mungo mbage ti mo na kusala so, mo yeke mû maboko na azo so bê ti ala ayeke nzoni ti ga ndulu na Babâ ti e ti yayu na ti mû lege so ague na fini ti lakue lakue! Mbeni kusala ti mû ngia na zo ahon so ayeke? Na ndo ni, fango na azo tënë na ndo ti Jéhovah nga na Bible ayeke sala si mabe ti mo akono na ayeke kpengba ndoye so mo yeke na ni na mbage ti lo. Nga, na lê ti Jéhovah, ye so mo yeke sala ayeke kete ye pëpe (aHébreu 6:10). Ti duti na kusala mingi tongaso ti sala ayeke mû maboko na mo ti ngbâ na yâ ndoye ti Nzapa.—1 aCorinthien 15:58.
17 A yeke kota ye mingi ti tene e dabe ti e so kusala ti fango tënë ti Royaume ayeke ye ti sala fade fade na ti ngbâ dä. Bible atene: “Fa Tënë ni, na mo ngbâ dä.” (2 Timothée 4:2). Ngbanga ti nyen ti sala ni fade fade laso na ti ngbâ dä? Mbeti ti Nzapa atene na e: “Kota lâ ti L’Eternel aga ndulu, na a yeke ga fade fade.” (Sophonie 1:14). Biani, ngoi ni ayeke ga hio so Jéhovah ayeke ga ti futi aye ti ngoi ti laso. A yeke nzoni azo ahinga tënë ni kozo! A yeke nzoni ala hinga so ngoi ti fadeso ayeke ngoi ni la ti soro Jéhovah tongana Kota Gbia ti ala. Fade lâ ni so Jéhovah adiko ti futi aye ti fadeso ayeke “manke pëpe” ti si.—Habakuk 2:3.
18 Jéhovah aye si e bungbi oko na atâ Chrétien ti voro lo. Ndani la si Mbeti ti Nzapa atene: “A lingbi e bi bê ti e na ambeni zo na popo ti e ti wa ala si ala ndoye azo, na ala sala kusala nzoni; a lingbi e zia ti bungbi pëpe, legeoko tongana ambeni zo asala, me e wa tele ti e na ambeni zo, na a lingbi i wa tele ti i mingi ahon teti i bâ so lâ ni aga ndulu.” (aHébreu 10:24, 25). Tongana e yeke gue na bungbi si e wara tele na aita ti e, lege azi na e nzoni mingi ti gonda Nzapa so e ye lo mingi na nga ti voro lo. E yeke kpengba nga tele na popo ti mba.
19 Na ngoi so e yeke bungbi oko na aita ti e ti kongregation ti voro Jéhovah, e yeke kpengba kamba ti ndoye na ti kamarade so atingbi e na ala. A yeke kota ye mingi ti tene e gi ti bâ aye ti nzoni so ayeke na amba ti e, legeoko tongana ti so Jéhovah ayeke gi ti bâ nzoni so ayeke na yâ ti e. Ku pëpe na mbage ti aita ti bungbi ti sala ye kue tâ gi na lege ni. Dabe mo so na lege ti yingo, hingango ye ti e na asalango ye ti e ayeke oko pëpe, na e kue e yeke sala afaute (aColossien 3:13). Gi lege ti kpengba songo ti mo na ala so ayeke na kota ndoye ti Jéhovah. Tongana mo sala tongaso, mo yeke bâ so mo yeke gue na li ni na lege ti yingo. Biani, ti voro Jéhovah legeoko na aita ti mo ti bungbi ayeke mû maboko na mo ti ngbâ na yâ ndoye ti Nzapa. Me tongana nyen Jéhovah ayeke futa ala so avoro lo na be-biani na so angbâ na yâ ndoye ti lo?
GI TI GBU “FINI SO AYEKE TÂ FINI BIANI”
20 Jéhovah afuta ye na awakua be-ta-zo ti lo na mungo na ala fini, me a yeke duti mara ti fini wa? Mo pensé ti mo so fini la mo yeke na ni fadeso? Mingi ti e alingbi ti tene: ‘Me so mara ti hundango tënë ti nyen la tongaso? E yeke hu pupu, e yeke te ye na e yeke nyon ngu. Gi zo so ayeke na fini la alingbi ti sala aye so.’ Nga, na angoi so tele ti e anzere mingi, e lingbi même ti tene: “Tâ gi gigi ni la awe!” Ye oko, Bible afa so, ti tâ tënë ni, fini so ayeke tâ fini biani, zo oko laso ayeke na ni pëpe.
21 Mbeti ti Nzapa awa e ti “gbu fini so ayeke tâ fini biani.” (1 Timothée 6:19). Atënë so afa so “fini so ayeke tâ fini biani” ayeke mbeni ye so e yeke gi ti wara me so ade ti si pëpe. Biani, tongana e ga ande mbilimbili-kue, a yeke na ngoi ni so la e yeke wara tâ fini ni, teti e yeke duti ande na fini so Nzapa aye giriri ti tene e duti na ni. Tongana e yeke duti ande na yâ ti mbeni paradis na ndo sese, na yâ se-tele, siriri nga na ngia, a yeke na ngoi ni so la e yeke wara “fini so ayeke tâ fini biani”, so ti tene fini ti lakue lakue (1 Timothée 6:12). Mara ti beku tongaso ayeke pendere mingi na mo pëpe?
22 E yeke sala tongana nyen ti “gbu fini so ayeke tâ fini biani”? Gi na yâ mbeti ti lo so na Timothée, Paul awa aChrétien ti “sala nzoni”, na ti sala si “nzo kusala ti ala awu”. (1 Timothée 6:18). Na pekoni, aye ni mingi aluti na ndo lege so e yeke sala ye alingbi na atâ tënë so e manda na yâ ti Bible. Me Paul aye ti tene so gi anzoni kusala ti e so la asala si e wara “fini so ayeke tâ fini biani”? Oko pëpe, teti mara ti pendere beku tongaso aga na lege ti “grâce” ti Nzapa wala nzobe ti lo so e lingbi na ni pëpe (aRomain 5:15). Ye oko, Jéhovah ayeke na ngia ti futa ala so ayeke sala na lo be-ta-zo. Lo ye si mo wara “fini so ayeke tâ fini biani”. Fini tongaso ti ngia, ti siriri na so ayeke hunzi lâ oko pëpe ayeke ye so aku ala so angbâ na yâ ndoye ti Nzapa.
23 A yeke nzoni e oko oko e hunda tele ti e: ‘Mbi yeke voro Nzapa tongana ti so lo fa ni na yâ ti Bible?’ Tongana e sala kue si lâ oko oko kiringo tënë na hundango tënë so aduti ‘En’, a yeke fa so e yeke na ndo ti nzoni lege. E lingbi ti bâ biani so Jéhovah ayeke bata e. Fade lo yeke bata ala so aduti be-ta-zo na lo si ye ti sioni asi na ala pëpe na yâ lâ ti nda ni ti wusuwusu ti aye ti sese so. Jéhovah ayeke zi nga e na lo yeke gue na e na yâ pendere fini sese so ayeke ndulu ti si. E yeke ku tâ kungo na ngia ti bâ ngoi so na lê. Nga, e yeke duti ande na ngia mingi so e soro aye na lege ni na yâ lâ ti nda ni so. Tongana mo soro ye tongaso laso, fade mo yeke wara “fini so ayeke tâ fini biani”, fini so Jéhovah aye si mo wara ni teti lakue lakue.
YE SO BIBLE AFA
- E yeke fa tâ ndoye ti e na mbage ti Nzapa tongana e bata akomandema ti lo na e sala ye alingbi na akpengba-ndia ti lo.—1 Jean 5:3.
- Tongana e ngbâ ti manda Mbeti ti Nzapa, ti sambela Jéhovah na bê kue, ti fa ye na azo na ndo lo nga ti voro lo na lege ti gango ti e na abungbi, fade a yeke sala si e ngbâ na yâ ndoye ti Nzapa.—Matthieu 24:14; 28:19, 20; Jean 17:3; 1 aThessalonicien 5:17; aHébreu 10:24, 25.
- Ala so angbâ na yâ ndoye ti Nzapa ayeke na beku ti wara “fini so ayeke tâ fini biani.”—1 Timothée 6:12, 19; Jude 21.
Ahundango tënë
1, 2. Na ndo wa e lingbi ti kpe dä laso ti bata tele ti e si sioni asi na e pëpe?
3. E lingbi ti sala nyen ti tene Jéhovah aga tongana ndo ti bata tele ti e dä?
4, 5. Fa ambeni lege so Jéhovah afa na ndoye ti lo na mbage ti e.
6. Tongana nyen mo lingbi ti fa na gigi so ndoye so Jéhovah afa na mbage ti mo andu bê ti mo?
7. Lege ayeke dä ti sala mbeni ye si ndoye ti mo na mbage ti Nzapa angbâ gi pëpe na yâ bê ti mo?
8, 9. E lingbi ti fa ndoye ti e nga na singila ti e na mbage ti Nzapa tongana nyen?
10. Fa ngbanga ti nyen a yeke kota ye mingi ti ngbâ ti manda ti hinga ye na ndo Jéhovah Nzapa.
11. Aye so Jésus afa asala nyen na ndo ti adisciple ti lo?
12, 13. (a) Ye nyen asi laso na azo mingi na ndo tënë ti yengo Nzapa nga na Bible? (b) E lingbi ti sala nyen si ndoye ti e adë pëpe?
14. Tongana nyen sambela alingbi ti mû maboko na e si ndoye so e yeke na ni na mbage ti Jéhovah angbâ ti za?
15, 16. Ngbanga ti nyen e lingbi biani ti bâ kusala ti e ti fango tënë tongana mbeni matabisi nga mbeni mosoro?
17. Ngbanga ti nyen kusala ti fango tënë laso ayeke ye ti sala fade fade na ti ngbâ dä?
18. Ngbanga ti nyen a lingbi e bungbi oko na atâ Chrétien ti voro Jéhovah?
19. E lingbi ti sala tongana nyen ti kpengba kamba ti ndoye so atingbi e na aita ti e na yâ kongregation?
20, 21. Fini so ayeke “tâ fini biani” ayeke ti so wa? Na ngbanga ti nyen a yeke mbeni pendere beku mingi?
22. Mo lingbi ti sala tongana nyen ti “gbu fini so ayeke tâ fini biani”?
23. Ngbanga ti nyen a yeke kota ye mingi ti ngbâ na yâ ndoye ti Nzapa?